title: Pikkelssi

text: Pikkelssi on yleisnimitys useimmiten kasviksista valmistetulle, kirpeäksi maustetulle etikkasäilykkeelle, jossa ainekset on useimmiten pilkottu tasakokoisiksi paloiksi. Pikkelssi voi sisältää yhtä tai useita eri kasviksia. Siihen voidaan myös käyttää hedelmiä tai pähkinöitä.


title: Pikkelssi

text: Erilaiset pikkelssit ja samaan tapaan säilötyt vihannekset ovat tärkeä osa sekä Euroopan että Aasian ruokakulttuureja.


title: Jean-Sifrein Maury

text: Jean-Sifrein Maury (26. kesäkuuta 1746 Valréas, Ranska – 11. toukokuuta 1817 Rooma, Kirkkovaltio) oli ranskalainen katolinen piispa, kardinaali ja tärkeä vanhoillinen poliittinen vaikuttaja Ranskan vallankumouksen alkuvaiheessa.


title: Jean-Sifrein Maury

text: Maury oli suutarin poika. Hänet vihittiin papiksi vuonna 1769 ja eteni kirkollisella urallaan muun muassa Pariisin hovisaarnaajaksi. Hän kilpaili useista Ranskan akatemian palkinnoista, muun muassa vuonna 1771 kirjoittamallaan François Fénelonin muistopuheella. Hänet nimitettiin akatemiaan vuonna 1784 kuolleen Jean-Jacques Lefranc de Pompignanin tilalle. Maury valittiin pappissäädyn edustajana vuoden 1789 säätyjen yleiskokoukseen. Sitä seuranneessa perustuslakia säätävässä kansalliskokouksessa hän oli Jacques Antoine Marie de Cazalèsin ohella yksi vastavallankumouksellisen oikeiston (”aristokraattien”) näkyvimpiä hahmoja ja väitteli kilvan muun muassa Mirabeaun kanssa. Kansalliskokouksen hajaannuttua Maury pakeni Roomaan marraskuussa 1791. Hän oli jonkin aikaa nimellisenä Nizzan arkkipiispana.


title: Jean-Sifrein Maury

text: Paavi Pius VI nimitti Mauryn vuonna 1792 edustajakseen Pyhän saksalais-roomalaisen keisarikunnan valtiopäiville Frankfurtiin ja vuonna 1794 kardinaaliksi sekä Montefiasconen piispaksi. Maanpaossa Ranskan kuninkaaksi julistautunut Provencen kreivi nimitti hänet diplomaattiseksi edustajakseen Pyhän istuimen luo, mutta hän joutui pakenemaan ranskalaisia miehitysjoukkoja vallankumoussotien aikana. Maury palasi Ranskaan Napoleonin aikana vuonna 1806 ja sai pian uuden paikan Ranskan akatemiasta menettämänsä tilalle. Napoleon järjesti hänet lokakuussa 1810 Pariisin arkkipiispaksi erotettuaan aiemman arkkipiispan, minkä seurauksena Maury rikkoi välinsä paavin kanssa. Napoleon antoi hänelle myös kreivin arvon vuonna 1814. Maury erotettiin arkkipiispan virasta ensimmäisen Bourbon-restauraation yhteydessä vuonna 1814 ja hän pakeni uudelleen Roomaan. Paavi Pius VII piti häntä puoli vuotta vankeudessa Castel Sant’Angelossa ennen kuin armahti hänet. Maury kuoli Roomassa keripukkiin kolme vuotta myöhemmin.


title: Jean-Sifrein Maury

text: Mauryn valitut teokset julkaistiin vuonna 1827 ja valikoitu kirjeenvaihto vuonna 1891.


title: Mikaelin seurakunta

text: Mikaelin seurakunta voi tarkoittaa seuraavia:


title: DiMaggio

text: DiMaggio on italialaisperäinen seuraavien henkilöiden sukunimi:


title: Lokeroveriviemäri

text: Lokeroveriviemäri eli sinus cavernosus on heti silmäkuopan takana sijaitseva aivojen kovakalvon laskimollinen rakenne. Sinus cavernosuksia on päässä kaksi molemmin puolin kitaluuta ja niitä yhdistää etummainen ja takimmainen intercavernous sinus.


title: Lokeroveriviemäri

text: Sinus cavernosus on lokeromaiselta rakenteeltaan erilainen kuin kaikki muut kovakalvon sinukset. Sen läpi kulkee monia toisiinsa kytkeytyneitä laskimoita, jotka muodostavat sienimäisen ryppään. Veri kulkee sen läpi hitaasti ja laskee alempaan ja ylempään petrosal sinukseen. Sinus cavernosuksen läpi kulkee sisempi kaulavaltimo () sekä silmän liikehermo, loitontajahermo, näköhermo, telahermo ja yläleuan hermo.


title: Lokeroveriviemäri

text: Potilailla joilla on infektioita silmässä, nenässä tai huulissa ja joilla lähialueiden kudokset ovat tästä syystä turvonneet, kasvolaskimon veri voi hakeutua kohti näkölaskimoita () tai pterygoid plexusta ja infektio levitä näiden kautta sinus cavernosukseen. Infektiot ja tromboosi sinus cavernosuksesssa ovat hengenvaarallisia.


title: Lokeroveriviemäri

text: Sinus cavernosuksen tromboosi on hyvin harvinainen sairaus. Vain 1 % aivojen verenkierron häiriöistä on kallonsisäisten laskimoiden ja laskimosinusten trombooseja ja näistäkin vain 1 % tapahtuu lokeroveriviemärissä. Se on vakava tauti johon kuolleisuus on jopa 30 %. Se kehittyy silmäkuopan selluliitin levitessä tai laskimotukoksesta, joka voi syntyä paitsi kasvojen alueen trauman seurauksena myös esimerkiksi polysytemian, raskauden tai kirurgisen toimenpiteen seurauksena. Oireena on silmäkuopan alueen kipu, silmän liikerajoitus, laajentuneet verisuonet, eksoftalmus ja yläluomen ptoosi. Oireet alkavat toispuolisina, mutta leviävät pian myös toiseen silmään. Hoitona on antibiootin, antikoagulaation ja kortikosteroidin yhdistelmä. Joskus cavernous sinuksen tromboosin aiheuttaa infektio välikorvassa tai ohimoluun mastoidiosassa () olevissa kammioissa. Tällöin infektio leviää lokeroveriviemäriin sigmoidisen sinuksen () ja petrosal sinuksen kautta.


title: Götz Schubert

text: Götz Schubert (s. 13. helmikuuta 1963 Pirna, Saksan demokraattinen tasavalta) on saksalainen näyttelijä. Klassisen puhenäyttämön ohella Schubert on näytellyt useissa televisiosarjoissa ja -elokuvissa. Hänellä on ollut rooleja muun muassa sarjoissa "Tatort" ja "KDD – Kriminaldauerdienst". Schubertin yksittäisiä roolitehtäviä ovat muun muassa Anne Frankin isä Otto Frank televisioelokuvassa "Meine Tochter Anne Frank" ja diktaattori Adolf Hitlerin rooli teatterilavalla.


title: Götz Schubert

text: Schubert opiskeli näyttämötaiteita berliiniläisessä Schauspielschule Ernst Busch -oppilaitoksessa 1984–1987. Sen jälkeen hän työskenteli näyttelijänä Maxim-Gorki-Theaterissa (1987–1993) ja Deutsches Theaterissa (1993–2001). Schubert sai erityisen hyvän yleisö- ja kriitikkovastaanoton Hitler-tulkinnastaan George Taborin näytelmässä "Mein Kampf", jota esitettiin Maxim-Gorki-Theaterissa 1990.


title: Götz Schubert

text: Vuonna 1989 Schubert näytteli Frank Lettaun roolin komediassa "Zwei schräge Vögel", joka oli viimeisiä DEFA:n tuottamia elokuvia. Ura jatkui muun muassa rikossarjoissa "Polizeiruf 110" ja "Tatort". Vuosina 2007–2009 Schubertilla oli päärooli rikospoliisi Helmut Endersinä 30-osaisessa rikossarjassa "KDD – Kriminaldauerdienst". Endersin rooli teki Schubertista huomattavasti aiempaa tunnetumman televisiokasvon.


title: Götz Schubert

text: Schubertilla on ollut roolitehtäviä myös epookkituotannoissa, kuten "Neger, Neger, Schornsteinfeger!" ja "Honigfrauen". Viimeksi mainitussa hän näytteli päähenkilöiden isää. Dokudraamassa "Meine Tochter Anne Frank" Schubert näytteli Anne Frankin isää Otto Heinrich Frankia. Elokuva kertoo Anne Frankin elämäntarinan Otto Frankin näkökulmasta.


title: Götz Schubert

text: Schubert on näytellyt myös erinäisissä teatterielokuvissa. Hänellä oli Hinrich Lobekin rooli Peter Timmin komediassa "Der Zimmerspringbrunnen" (2001) ja lääkäri Bofingerin rooli tragikomediassa "Eierdiebe" (2003). Vuonna 2011 Schubert näytteli pääroolin Pia Strietmannin elokuvassa "Tage, die bleiben".


title: Götz Schubert

text: Schubert on lukenut useita äänikirjoja, kuten Albert Camus'n romaanin "Die Pest".


title: Nobel (televisiosarja)

text: Nobel on norjalainen 8-osainen minisarja. Sarja kertoo Afganistanista palaamassa olevasta norjalaisesta erikoisjoukkojen upseerista Erling Riiserista (Aksel Hennie), joka joutuu mukaan poliittiseen salaliittoon.


title: Nobel (televisiosarja)

text: Sarjan ohjasi Per-Olav Sørensen ja sen tuotti Monster Scripted. Sarja esitettiin alun perin Norjan yleisradioyhtiö Norsk Rikskringkastingin kanavilla.


title: Kiviniemen skandiumesiintymä

text: Kiviniemen skandiumesiintymä on Pohjois-Savon Rautalammilla sijaitseva intruusio, jossa on epätavallisen korkea skandiumpitoisuus. Alueelle on vuonna 2018 myönnetty malminetsintälupa SCY Exploration Finland Oy:lle, joka on Scandium International Mining Corp. -yhtiön tytäryhtiö.


title: Kiviniemen skandiumesiintymä

text: Geologian tutkimuskeskus (GTK) löysi esiintymän vuonna 2008. Alun perin tarkoituksena oli etsiä nikkeliä ja kuparia ja tutkia Kiviniemen magneettisessa matalalentoaineistossa havaittua voimakasta anomaliaa. Syväkairaus paljasti kohteen korkean skandium-, zirkonium- ja yttriumpitoisuuden. GTK luopui valtauksestaan vuonna 2015.


title: Kiviniemen skandiumesiintymä

text: Alue sijaitsee Keski-Suomen granitoidikompleksin itäosassa lähellä Savon vyöhykettä. Pienialaisen intruusion kivilajina on granaattipitoinen fayaliittiferrodioriitti, jota luonnehtivat isot, ultraviolettivalossa kullankeltaisina hohtavat zirkonirakeet. Kohteesta on tehty ikämääritys, jonka tulos on 1857±2 miljoonaa vuotta. Sen ympäristössä on suunnilleen samanikäisiä porfyyrisiä graniitteja.


title: Kiviniemen skandiumesiintymä

text: Esiintymä ei sisällä varsinaisia skandiummineraaleja vaan skandiumin kantajina toimivat ferroamfibolit ja ferropyrokseenit. GTK:n arvion mukaan kohteen etsintäpotentiaali on 13,4 Mt keskipitoisuuksilla 163 ppm Sc, 1726 ppm Zr ja 81 ppm Y.


title: Kiviniemen skandiumesiintymä

text: Itä-Suomen yliopisto tutkii mahdollisuutta skandiumin talteenottoon tavalla, joka olisi kaupallisesti kannattava. Esiintymän kaupallinen arvo nykyhinnoin (2017) on noin 34 miljardia euroa


title: Lepopäivä

text: Lepopäivä voi tarkoittaa jotain seuraavista


title: Lebor na h-Uidre

text: Lebor na h-Uidre tai Leabhar na h-Uidhri, englanniksi The Book of the Dun Cow , on Irlannin kirjallisuuden vanhin säilynyt käsikirjoitus. Käsikirjoituksen nimi tulee tarinoiden mukaan siitä, että sen pergamentti olisi tehty St. Ciarán of Clonmacnoisen kuuluisan naudan nahasta.


title: Lebor na h-Uidre

text: Käsikirjoituksen kokosivat Clonmacnoisen luostarin oppineet munkit noin vuonna 1100 vanhempien käsikirjoitusten sekä suullisen perimätiedon perusteella. Se on kokoelma todellisten tapahtumien selostuksia sekä legendoja, jotka ovat suurimmaksi osaksi peräisin 700- ja 800-luvuilta. Mukaan on myös siroteltu uskonnollisia tekstejä.


title: Lebor na h-Uidre

text: Käsikirjoitus sisältää osan Ulsterin sykliin -kuuluvasta Táin Bó Cuailnge (Cooleyn karjaryöstö) -tarusta sekä useita muita Ulsterin ja Connaughtin kiistoihin liittyviä tarinoita. Mukana on myös Pyhää Columbaa ylistävä runo, jonka tekijäksi on merkitty Dallán Forgaill. Käsikirjoitus sisältää myös talvea kuvaavan runon, jonka laatijaksi on merkitty Fenian syklin legendaarinen sankari Finn MacCumhail. Lisäksi käsikirjoitukseen kuuluu kertomuksia Ulsterin 600-luvun kuninkaasta Monganista, Cnuchan taistelun kuvaus sekä romanttinen tarina Dá Dergan hovista.


title: Frans Viktor Eriksson

text: Frans Viktor Eriksson (10. joulukuuta 1846 Vaasa – 7. tammikuuta 1919 Vaasa) oli suomalainen juristi, valtiopäivämies ja Vaasan hovioikeuden presidentti.


title: Frans Viktor Eriksson

text: Erikssonin äiti oli palvelija Anna Brita Raukko. Hän pääsi ylioppilaaksi 1865 Vaasan kymnaasista ja suoritti tuomarintutkinnon Helsingin yliopistossa 1869. Eriksson sai varatuomarin arvon 1873.


title: Frans Viktor Eriksson

text: Eriksson oli Jyväskylän vt. pormestarina 1878–1880. Tämän jälkeen hän oli Vaasan hovioikeudessa kanslistina ja hoiti sitten muita virkoja ollen viimeksi hovioikeuden presidenttinä 1910–1915. Eriksson erosi virastaan sairauden vuoksi. Hän oli Vaasan kaupungin edustajana säätyvaltiopäivillä 1897, 1899 ja 1900.


title: Frans Viktor Eriksson

text: Eriksson oli naimisissa vuodesta 1881 Olga Sofia Kristina Boijen kanssa.


title: Hahtupäät

text: Hahtupäät ("Enneapogon") on heinäkasvien (Poaceae) heimoon kuuluva kasvisuku. Sukuun kuuluu noin 25 lajia.


title: Verna Hillie

text: Verna Dolores Hillie (5. toukokuuta 1914 – 3. lokakuuta 1997) oli amerikansuomalainen elokuvanäyttelijä. Hänen isänsä oli Alavutelainen Edvard Verner Heikinpoika Hillie (ent. Etelämäki).


title: Verna Hillie

text: Hillie meni naimisiin Frank Gill, Jr. kanssa vuonna 1933 ja he erosivat vuonna 1952. heillä oli kaksi lasta, joista toinen on näyttelijä Pamela Lincoln. Vuonna 1952 hän meni naimisiin NBC:n johtaja Richard Linkrounin kanssa. He erosivat 11 vuoden kuluttua.


title: Pikkuhahtupää

text: Pikkuhahtupää ("Enneapogon desvauxii") on heinäkasvien (Poaceae) heimoon, hahtupäiden ("Enneapogon") sukuun kuuluva monivuotinen kasvilaji. Se on kasvutavaltaan tiiviisti mätästävä ja kasvaa 5–35 cm korkeaksi. Sen lehtilavat ovat 2–12 cm pitkiä ja 1–3 mm leveitä. Pikkuhahtupään kukinto on harmaa ja tiivis, tähkää muistuttava röyhy. Tähkylät ovat 5,5–7 mm pitkiä ja kolmikukkaisia. Tähkylöiden kaleissa on kolmesta yhdeksään suonta. Ulkokaleet ovat 3–3,5 mm pitkiä ja sisäkaleet 4–5 mm pitkiä. Ulkohelpeet ovat 1,5–2 mm pitkiä sekä tiheäkarvaisia. Vihneet ovat 2–4 mm pitkiä. Pikkuhahtupää on sukunsa ainoa laji, joka lisääntyy itsepölytyksen kautta kleistogamisesti.


title: Pikkuhahtupää

text: Pikkuhahtupää kasvaa kuivilla vuorenrinteillä 1000–1900 metrin korkeudella merenpinnan yläpuolella. Pikkuhahtupää on sukunsa laajimmalle levinnyt laji ja sitä tavataan Aasiassa, Afrikassa sekä Amerikoissa.


title: Martta Kaukomaa

text: Martta Kaukomaa (1895 – 1992) oli suomalainen uskonnollinen kirjailija, runoilija ja Vapaakirkon evankelista.


title: Joachim Sakakibara

text: Pyhä Joachim Sakakibara (myös Joachim Sakachibara tai Joachim Saccachibara; ; 1556 Osaka, Japani – 5. helmikuuta 1597 Tateyama, Nagasaki, Japani) oli ilmaiseksi köyhiä hoitanut lääkäri, fransiskaanitertiaari, joskus kokki fransiskaanilähetystyöntekijöille Japanin Osakassa, katekeetta ja marttyyri Nagasakissa. Hänet ristiinnaulittiin Nagasakissa yhdessä pyhän Paul Mikin kanssa seuralaisineen kristityn uskon levittämisestä ja lääketieteellisten kykyjensä lahjoittamisesta alueen köyhille. Hän eli seuraavien 9 paavien hallintokausien aikana: Paavali IV (1555–1559), Pius IV (1559–1565), pyhä Pius V (1566–1572), Gregorius XIII (1572–1585), Sixtus V (1585–1590), Urbanus VII (1590), Gregorius XIV (1590–1591), Innocentius IX (1591) ja Klemens VIII (1592–1605). Paavi Urbanus VIII julisti hänet autuaaksi 14. syyskuuta 1627 ja autuas paavi Pius IX julisti hänet pyhimykseksi 8. kesäkuuta 1862 ja hänen muistopäiväänsä vietetään 6. helmikuuta.


title: Jyrki Laaksonen

text: Jyrki Laaksonen (s. 28. huhtikuuta 1965 Espoo) on suomalainen televisiojuontaja. Hän on tehnyt televisiouransa Yle TV2:n lastenohjelma "Pikku Kakkosessa", jossa aloitti 1990-luvun puolivälissä, aluksi määräaikaisena työntekijänä. Vakituiseksi hän pääsi vuonna 2000. Laaksonen on juontanut ohjelmaa pitkään käsinukkejänishahmo Neposen (nukettajana Anu Tuomi-Nikula) kanssa.


title: Jyrki Laaksonen

text: Laaksonen opiskeli 1990-luvulla nuorisotyötä ja kasvatustieteitä Tampereen yliopistossa. Opiskelujen ohessa hän alkoi harrastaa salibandyä, jossa nousi pääsarja- ja maajoukkuetason pelaajaksi. Hän pelasi vuosina 1992–1999 puolustajana Salibandyliigan seuroissa Manse United, Gunners ja HIFK. Lisäksi hän pelasi kauden 1999–2000 I-divisioonan Classicissa, jota oli nostamassa liigaan. Suomen maajoukkueessa Laaksonen pelasi ensimmäisen kerran vuonna 1995 ja oli voittamassa heti Euroopan-mestaruutta. Hän pelasi myös lajin ensimmäsissä maailmanmestaruuskilpailuissa vuonna 1996, joissa Suomi voitti hopeaa. Hän pelasi maajoukkueessa yhteensä 14 ottelua ja teki niissä viisi tehopistettä (1+4).


title: Jyrki Laaksonen

text: Laaksonen on naimisissa liikunnanopettaja Katja Laaksosen (o.s. Kerttula) kanssa, jolla on takanaan urheilu-ura aerobicissa ja joukkuevoimistelussa. Heillä on kaksi poikaa, joista vanhempi on jääkiekkopuolustaja Oskari Laaksonen.


title: Juhan Kuus

text: Juhan Kuus (27. helmikuuta 1953 Kapkaupunki, Etelä-Afrikka – 12. heinäkuuta 2015 Kapkaupunki, Etelä-Afrikka) oli eteläafrikkalainen kirjeenvaihtaja ja kuvajournalisti, joka työskenteli useille sanomalehdille sekä kuvatoimisto Sipa Pressille. Hänet tunnetaan erityisesti Etelä-Afrikan apartheid-aikaisten konfliktien kuvaajana.


title: Juhan Kuus

text: Kuus syntyi Kapkaupungissa vuonna 1953. Hänen isänsä oli virolainen Harry Kuus, joka oli muuttanut toisen maailmansodan jälkeen Tartosta Etelä-Afrikkaan. Harry Kuus oli taistellut jatkosodassa virolaisissa vapaaehtoisissa eli niin sanotuissa Suomen-pojissa. Juhan Kuusin äiti oli eteläafrikkalainen Elsa Barbara Maree, ja hänellä oli sisko Nicole da Silva ja veli Michael Kuus.


title: Juhan Kuus

text: Juhana Kuus oli vuodesta 1976 vuoteen 2000 naimisissa Mareta du Plessisin kanssa. Heidän liittonsa päättyi eroon.


title: Juhan Kuus

text: Kuus jätti 1970-luvulla high schoolin kesken ja aloitti kapkaupunkilaisessa sanomalehdessä "Die Burgerissa" erilaisissa avustavissa tehtävissä, kuten pimiöapulaisena ja siivojana, sekä nuorempana valokuvaajana. Etelä-Afrikassa hän toimi valokuvaajana myös "Rapportille", "Die Beeldille", "The Rand Daily Mailille" ja "The Sunday Timesille". Vuonna 1974 hänet valittiin Etelä-Afrikan vuoden lehtivalokuvaajaksi, ja vuonna 1978 hän sai uutiskuvien kategoriassa World Press Photon kolmospalkinnon.


title: Juhan Kuus

text: Kuus työskenteli vuodet 1986–2000 ranskalaisessa Sipa Press -kuvatoimistossa. Hän oli mukana Sipa Pressin Pariisin- ja New Yorkin -toimituskunnassa sekä Etelä-Afrikan-kirjeenvaihtajana. Kuusin kuvia julkaistiin Sipa Pressin aikana muun muassa "The Timesissa", "The Independentissä", "The New York Timesissa", "Paris Matchissä" ja "Los Angeles Timesissa". Hän oli vuonna 1987 Etelä-Afrikan vuoden lehtikuvaaja, ja vuonna 1992 hän sai jokapäiväisen elämän kategoriassa World Press Photon kolmospalkinnon.


title: Juhan Kuus

text: Kuus keskittyi 2000-luvulla entistä enemmän valokuvaamaan yhteiskunnallisia aiheita. Hän painotti erityisesti rikollisuuteen sekä sorrettuihin. Hän toimi vuonna 2002 "The Big Issue" -katulehden, jota myyvät asunnottomat, kuvatoimittajana ja valokuvaajana. Kuus muutti vuonna 2003 Oudtshoorniin, missä hän työskenteli isänsä kanssa nahanleikkaajana. Hän kuvasi siellä maatyöläisten pakoa.


title: Juhan Kuus

text: Kuus työskenteli vuosina 2004–2005 "Die Burgerin" kuvatoimittajana ja palasi freelanceriksi vuonna 2006. Hän aloitti vuonna 2008 yhteistyön galleristi Gavin Furlongerin kanssa.


title: Juhan Kuus

text: Kuus taisteli taloudellisten ongelmien kanssa pitkään, mutta hän ei suostunut tekemään esimerkiksi häävalokuvauksia palkkioiden saamiseksi. Hän elikin viimeiset vuotensa Pelastusarmeijan asuntolassa. Hän kuoli vuonna 2015 kaaduttuaan asuntolan portaissa.


title: Juhan Kuus

text: Kuus tunnettiin yhtenä Etelä-Afrikan radikaaleimmista valokuvaajista. Hän valokuvasi usein taistelutilanteita ja väkivaltaa maan konflikteista. Hän dokumentoi näin apartheid-politiikan erilaisia kuvakulmia ja taistelua sitä vastaan. Kuusin kuvissa oli kuitenkin myös ihmisten iloja, suruja, arkea, perinteitä sekä ihmissuhteita.


title: Juhan Kuus

text: Kuus ei pitänyt itseään pelkästään valokuvaajana, vaan hän näki itsensä antropologina, joka tallensi eteläafrikkalaisten inhimillisiä tarinoita.


title: Chaffee

text: Chaffee tai Chafee voi tarkoittaa seuraavia:


title: Vanhojen neuvosto (Ranska)

text: Vanhojen neuvosto () oli Ranskan kaksikamarisen parlamentin ylempi kamari vuosina 1795–1799. Alempi kamari oli nimeltään viidensadan neuvosto ("Conseil des Cinq-Cents").


title: Vanhojen neuvosto (Ranska)

text: Vanhojen neuvosto luotiin vuoden III perustuslailla. Siihen kuului 250 edustajaa, joiden oli oltava vähintään 40-vuotiaita ja naimisissa olevia tai leskiä. Lait vaativat parlamentin molempien kamarien hyväksynnän, mutta vanhojen neuvosto ei saanut tehdä lakialoitteita eikä muutoksia viidensadan neuvoston hyväksymiin lakeihin. Vanhojen neuvosto valitsi suljetulla lippuäänestyksellä viisihenkisen direktoriohallituksen jäsenet viidensadan neuvoston laatimalta kymmenen nimen ehdokaslistalta. Molempien kamarien edustajista valittiin vaaleissa aina kolmasosa kerrallaan vuoden välein. Ensimmäiset vaalit olivat 12. lokakuuta 1795. Kaksi kolmasosaa ensimmäisistä edustajista tuli toimintansa lopettaneesta kansalliskonventista.


title: Vanhojen neuvosto (Ranska)

text: Vanhojen neuvosto kokoontui Pariisissa Tuileries’n puiston viereisessä niin sanotussa Maneesin salissa tammikuuhun 1799 saakka, sen jälkeen Palais Bourbonissa. Sekä vanhojen neuvosto että viidensadan neuvosto lakkautettiin marraskuussa 1799 brumairekuun 18. päivän vallankaappauksen seurauksena.


title: The Chantels

text: The Chantels oli vuonna 1956 perustettu ja vuonna 1970 hajonnut yhdysvaltalainen popyhtye. Se oli toinen afroamerikkalainen tyttöbändi, joka sai suurta suosiota Yhdysvalloissa, ensimmäisen ollessa The Bobbettes. The Chantels tunnetaan parhaiten vuoden 1957 singlestään ”Maybe”. Yhtye koostui Arlene Smithistä (päälaulaja), Sonia Goringista, Lois Harrisista, Jackie Landrysta, ja Renée Minuksesta.


title: Valoveteläisten saaga

text: Valoveteläisten saaga (isl. "Ljósvetninga saga") on keskiaikainen islantilainen saaga, jonka kirjoittajaa ei tunneta. Se luetaan niin kutsuttuihin islantilaissaagoihin. "Valoveteläisten saagassa " kuvattujen tapahtumien keskiössä ovat usean sukupolven yli ulottuvat konfliktit ja kilpailu kahden päällikön, koillisislantilaisen Ljósavatnin tilan omistajan Þorgeirr Ljósvetningagoðin ("Valovedengoði") ja Eyjafjörður-vuonolla, Möðruvellirin tilalla asuneen Guðmundr Mahtavan ("ríki" Eyjólfsson, k. n. 1025) sukujen välillä. Saaga jakautuu kahteen osaan: ensimmäinen osa keskittyy Þorgeirrin poikien ja Guðmundrin keskinäisiin kiistoihin, ja toisessa osassa käsitellään Þorgeirrin ja Guðmundrin jälkeläisiin saakka ulottuvia konflikteja. Ajallisesti saagan tapahtumat sijoittuvat 900-luvun lopusta 1000-luvun jälkipuoliskolle (n. 990-1066). Saaga on kirjoitettu oletettavasti vuoden 1260 tietämillä eli usea vuosisata siinä kuvattujen tapahtumien jälkeen. "Valoveteläisten saagaa" ei ole suomennettu.


title: Valoveteläisten saaga

text: "Valoveteläisten saagasta" on säilynyt kaksi eri versiota, A ja C, joista kumpikaan ei ole täydellinen mutta jotka juontuvat todennäköisesti yhdestä ja samasta alkuperäistekstistä. Näistä pitempi, C-versio, on oletettavasti alkujaan 1300-luvulla laadittu kokoelma, joka koostuu neljästä 1200-luvulla kirjoitetusta tekstistä ("Ljósvetninga saga", "Sörla þáttr" (Brodd-Helgasonar), "Ofeigs saga ok Reykhverfinga" eli "Ofeigs þáttr" ja "Möðruvellinga saga"). C-versio sisältää muutamia lyhyempiä "þáttr"-tarinoita, joista osaa on pidetty myöhempinä lisäyksinä (esim. "Þórarins þáttr ofsa", "Vöðu-Brands þáttr" sekä em. "Ofeigs þáttr" ja "Sörla þáttr"). "Valoveteläisten saagan" varhaisin säilynyt käsikirjoitus on noin vuodelta 1400 peräisin oleva AM 561 4to, joka sisältää saagan A-version. Tässä käsikirjoituksessa olevasta saagasta puuttuu kuitenkin saagan loppuosa (jota em. käsikirjoitus ei mahdollisesti ole koskaan sisältänytkään) ja myös sen alkuosassa on aukkokohtia. Toinen varhaisimmista käsikirjoituksista on 1400-luvulta peräisin oleva koodeksi (AM 162 C fol), jossa olevasta C-versiosta on säilynyt vain muutama sivu. C-versiosta on kuitenkin säilynyt useita kyseisen koodeksin paperikopioita.


title: Valoveteläisten saaga

text:
On katsottu, että "Valoveteläisten saagan" päähahmoilla on todennäköisesti ollut todellinen historiallisen esikuvansa. Saagassa kuvattujen tapahtumien osalta on kuitenkin katsottu, etteivät ne välttämättä kerro todellisista tapahtumista. Sen sijaan jotkut saagan tapahtumista ja tarina-motiiveista kuvastavat muusta aikalaiskirjallisuudesta ja kertomusperinteestä tulleita lainoja, ja osa tapahtumista on selvästi fiktiivisiä.
Guðmundr on "Valoveteläisten saagan" hallitsevin hahmo, mutta saagassa hänet esitetään melko epäedullisessa valossa. Sen sijaan saagan kirjoittaja on suhtautunut huomattavasti myönteisemmiin valoveteläisiin eli Ljósvetningar-sukuun, jonka pää, Þorgeirr Ljósvetningagoði Þorkelsson (s. n. 940), oli Islannin lainpuhujana, kun islantilaiset päättivät yleiskäräjillä Þorgeirrin esittämän kompromissin mukaisesti saarelaisten kääntymisestä kristinuskoon. Guðmundr mainitaan kuitenkin myös useassa muussakin islantilaissaagassa, kuten "Lohilaaksolaisten saagassa", "Grettir Väkevän saagassa" ja "Poltetun Njállin saagassa".


title: Vanhojen neuvosto

text: Vanhojen neuvosto tai vanhain neuvosto voi tarkoittaa ainakin seuraavia:


title: Mikan faijan BMW

text: ”Mikan faijan BMW” on suomalaisen laulaja-lauluntekijä Anssi Kelan kappale, joka julkaistiin singlenä lokakuussa 2000. Kappale on ensimmäinen singlejulkaisu Kelan ensimmäiseltä sooloalbumilta "Nummela".


title: Mikan faijan BMW

text: Kela kirjoitti ”Mikan faijan BMW:n” toukokuussa 1999 rap-artisti Everlastin ”What It’s Like” -kappaleen innoittamana. Ensimmäinen versio kappaleesta äänitettiin heinäkuussa 1999 Risto Eskolinin kotistudiossa, johon Kela soitti itse kaikki instrumentit. Sovitusta Kela kutsui ”folk-hopiksi”, jossa yhdistyivät folk- ja hip hop -musiikki. Kuultuaan kappaleen äänitetyn version BMG-levy-yhtiön Asko Kallonen tyrmäsi lopputuloksen; hänen mielestään ”tempoa oli liikaa ja laulusoundi oli paska”. Kappaleeseen äänitettiin uusi lauluraita ja jousia helmikuussa 2000, mutta lopulta Kallonen ja Kela päättivät lähettää alkuperäisen version radioasemille heinäkuussa. Radiomafia nosti ”Mikan faijan BMW:n” soittolistalleen syyskuussa 2000, ja lokakuussa kappale julkaistiin singlenä.


title: Mikan faijan BMW

text: Kappaleeseen kuvattiin myös musiikkivideo marraskuussa 2000, ja sen ohjasi Finn Anderson. Video aiheutti helmikuussa 2001 pienen kohun, kun "Jyrki"-ohjelma asetti sen esityskieltoon ”itsemurhasta viestivän” sisällön vuoksi. Kela myöhemmin totesi: ”Totta kai videossa kuin myös itse biisissäkin käsitellään itsemurhaa, mutta se nyt on vain valitettavasti osa elämää ja tässä maassa vielä aika tavallistakin. Siitä ei sitten ilmeisesti saa puhua. Melkoista kekkoslovakiaa...”


title: Mikan faijan BMW

text: ”Mikan faijan BMW” nousi parhaimillaan radiosoittolistan ja "Rumban" 50 hittiä -listan sijalle 17.


title: Myyrä (televisiosarja)

text: Myyrä on suomalainen tositelevisiokilpailuohjelma, joka perustuu belgialaiseen "De Mol" -formaattiin. Ohjelmassa 11 kilpailijaa suorittaa yhteistyötä vaativia tehtäviä, joissa onnistuminen kasvattaa rahapottia, jonka yksi kilpailijoista voittaa lopulta itselleen. Yksi kilpailijoista on kuitenkin tuotantoyhtiön palkkaama kaksoisagentti eli Myyrä, joka yrittää sabotoida muita kilpailijoita. Muut kilpailijat puolestaan yrittävät selvittää, kuka on Myyrä. Jokaisen jakson lopussa kilpailijat vastaavat kysymyksiin Myyrän henkilöllisyydestä, ja vähiten oikeita vastauksia saanut kilpailija pudotetaan pelistä. Ohjelman juontaa Roope Salminen.


title: Myyrä (televisiosarja)

text: "Myyrä" julkistettiin marraskuussa 2018, ja ensimmäinen jakso esitettiin 1. tammikuuta 2019. Ohjelman ensimmäinen tuotantokausi kuvattiin Meksikossa.


title: Myyrä (televisiosarja)

text: Keskikatsojamäärä ensiesityspäivänä televisiossa


title: Radiotelevisão Caboverdiana

text: Radiotelevisão Caboverdiana eli RTC on Kap Verden kansallinen yleisradioyhtiö.


title: Radiotelevisão Caboverdiana

text: Portugalille kuuluneen Kap Verden ensimmäinen radioasema oli Praiassa vuonna 1945 perustettu yksityinen Rádio Clube de Cabo Verde. São Vicenten saarelle perustettiin vuonna 1947 Rádio Clube do Mindelo ja vuonna 1955 toinen asema Rádio Barlavento. Lyhyillä aalloilla toimineiden asemien lähetystehot olivat 250 watista viiteen kilowattiin.


title: Radiotelevisão Caboverdiana

text: Guinean ja Kap Verden afrikkalaisen itsenäisyyspuolueen aktivistit valtasivat portugalilaismielisen Rádio Barlaventon joulukuussa 1974, minkä jälkeen aseman nimeksi tuli Rádio Voz de São Vicente. Rádio Clube de Cabo Verdestä tuli aluksi Rádio Voz di Povo ja maan itsenäistyttyä valtiollinen Emissora Oficial da Republica de Cabo Verde.


title: Radiotelevisão Caboverdiana

text: 1980-luvun puolivälissä Praian radioasemalla oli puolen kilowatin lyhytaaltolähetin ja viidenkymmenen watin ULA-lähetin. São Vicenten asemalla oli kymmenen kilowatin lyhytaaltolähetin ja ainakin yksi ULA-lähetin. Hallituksen äänitorvina toimineet asemat yhdistettiin vuonna 1986 valtiolliseksi Rádio Nacional de Cabo Verdeksi.


title: Radiotelevisão Caboverdiana

text: Kokeelliset televisiolähetykset alkoivat vuonna 1984 nimellä Televisão Experimental de Cabo Verde. Vuonna 1990 perustettiin kansallinen televisioyhtiö Televisão Nacional de Cabo Verde, joka vuonna 1997 sai nimen Televisão de Cabo Verde.


title: Radiotelevisão Caboverdiana

text: Maahan alettiin perustaa yksityisiä radioasemia vuonna 1992. Valtiolliset radio- ja televisioyhtiöt yhdistettiin vuonna 1997 riippumattomaksi julkisen palvelun yleisradioyhtiöksi nimeltä Rádiotelevisão Caboverdiana. Radio sai nimen RTC FM ja televisio RTC TV. Kap Verden afrikkalaisen itsenäisyyspuolueen palattua valtaan vuonna 2001 radiolle annettiin nimi Rádio de Cabo Verde ja televisiolle Televisão de Cabo Verde. Vuonna 2007 perustettiin nuorisolle tarkoitettu toinen radiokanava RCV+. Radio ja televisio yhdistettiin vuonna 2015 Kap Verden uutistoimiston kanssa yhtiöksi nimeltä Rádiotelevisão Caboverdiana e Inforpress, mutta jo vuonna 2016 uusi hallitus jakoi sen jälleen kahdeksi yhtiöksi.


title: Radiotelevisão Caboverdiana

text: Radiotelevisão Caboverdianalla on nykyään kaksi radiokanavaa, RCV ja RCV+, sekä televisiokanava TCV. Radiolähetykset tapahtuvat kokonaan ULA-alueella. Lyhytaaltolähetykset loppuivat jo vuonna 1989. Ohjelmia voi kuunnella ja katsoa myös Internetissä. Lähetysten kielet ovat portugali ja paikallinen kreoli. Maassa on useita yksityisiä radioasemia ja lisäksi välitetään ulkomaisten radio- ja televisioyhtiöiden ohjelmia.


title: Drown (Bring Me the Horizonin kappale)

text: Drown on englantilaisen rock-yhtyeen Bring Me the Horizonin kappale.


title: Dream Daddy: A Dad Dating Simulator

text: Dream Daddy: A Dad Dating Simulator on yhdysvaltalainen vuonna 2017 julkaistu visual novel -peli. Sen kehittivät ja loivat Game Grumps ja käsikirjoittivat Vernon Shaw ja Leighton Gray. Peli on julkaistu Microsoft Windowsille, Mac OSille ja Linuxille. Päivitetty ja pidennetty versio "Dadrector's Cut" julkaistiin PlayStation 4:lle 30. lokakuuta 2018.


title: Dream Daddy: A Dad Dating Simulator

text: Pelissä pelataan itse kustomoidulla yksinhuoltajaisänä, joka muuttaa tyttärensä Amandan kanssa Maple Bayn kaupunkiin. Samalla kadulla asuu muitakin yksinhuoltajaisiä, joiden kanssa pelaajalla on mahdollisuus kehittää romanttinen suhde.Kriitikoiden vastaanotto peliä kohtaan oli Metacriticin mukaan suurimmaksi osaksi keskinkertainen. Pelin käsikirjoitusta kehuttiin esimerkiksi siitä, kuinka se vaihtuu sujuvasti koomisista kohdista vakavempiin.


title: Alina Voronkova

text: Alina Voronkova (s. 13. joulukuuta 1994 Lahti) on suomalainen kauneuskilpailija. Hänet valittiin Miss Suomeksi syyskuussa 2018 ja hän edusti Suomea Miss Universum -kilpailussa saman vuoden joulukuussa.


title: Alina Voronkova

text: Voronkova syntyi Lahdessa, mutta muutti jo alle vuoden ikäisenä vanhempiensa kanssa Pertunmaalle, jossa nämä toimivat pesulayrittäjinä. Hänen äitinsä on inkerinsuomalainen ja isänsä venäläinen. Voronkova asui Pertunmaalla 15-vuotiaaksi asti, jolloin muutti lukio-opintojen vuoksi Lahteen. Ylioppilaaksi kirjoittamisen jälkeen hän opiskeli venäjän kieltä ja kulttuuria Itä-Suomen yliopistossa Joensuussa ja suoritti kandidaatintutkinnon keväällä 2018.


title: Alina Voronkova

text: Voronkova oli osallistunut useisiin kauneuskilpailuihin jo ennen Miss Suomi -voittoaan. Hänet oli valittu Mikkelin Neidoksi vuonna 2015, Pitsimissikilpailun toiseksi perintöprinsessaksi vuonna 2016 ja Miss MP:ksi MP-moottoripyörämessuilla vuonna 2017. Miss Suomeksi hän pyrki ensimmäisen kerran vuonna 2015, mutta ei päässyt silloin kärkikymmenikköön.


title: Alina Voronkova

text: Voronkova seurustelee jääkiekkoilija Joonas Hurrin kanssa.


title: Theodore Dakpogan

text:
Theodore Dakpogan (s. 1956 Ouidah, Benin) on beniniläinen voudoun-taiteilija. Hänen teoksensa ovat saaneet vaikutteita 1800-luvun Fon-veistoksista. Hänet tunnetaan veljensä Calizten kanssa metalliromusta tehdyistä veistoksistaan.
Eräs osa kolonialistisen tradition perinnettä on korkeamman ja taiteellisen koulutuksen mahdollisuuksien puute, joka on johtanut ei-muodollisesti koulutettujen, itseoppineiden taiteilijoiden suureen määrään. Pula vaikeasti saatavista materiaaleista on saanut aikaan materiaalien säästämisen, pienikokoisten teosten ja kierrätysmateriaalien käytön tradition, kuten Calizte ja Theodore Dapoganien metalliromusta tehdyt veistokset.
Dakbogan on toiminut aikaisemmin seppänä, joka käyttää vain hylättyjä rautaosia teoksissaan, suhteuttaen niitä vodoun-uskonnon syvään juurtuneisiin uskomuksiin. Modernina taiteilijana Theodore Dakpogan on ollut kiinnostunut menneisyyden ja nykyhetken, ”ensimmäisen” ja ”kolmannen” maailman välisistä jännitteistä. Hänen objektinsa koostuvat konsumerismista ja massatuotannosta kieltäytymisestä ja ne viittaavat postkoloniaalisen Afrikan ratkaisemattomaan tilanteeseen.


title: Aarne K. Leskinen

text: Aarne Kalervo Leskinen (1. helmikuuta 1914 Leppävirta – 27. helmikuuta 1989 Helsinki) oli suomalainen kunnallispoliitikko ja urheiluvaikuttaja, joka toimi muun muassa Helsingin apulaiskaupunginjohtajana vuosina 1970–1980. Puoluekannaltaan hän oli sosialidemokraatti. Leskisen veli oli ministeri ja kansanedustaja Väinö Leskinen.


title: Aarne K. Leskinen

text: Aarne Leskinen aloitti työnteon jo kansakoulun jälkeen 15-vuotiaana työskennellen muun muassa varastomiehenä ja tullaajana. Vuosina 1937–1938 hän opiskeli Yhteiskunnallisessa korkeakoulussa ja jatkoi opintojaan myöhemmin Manchesterin yliopistossa. Vuonna 1940 Leskinen aloitti Oy Veikkaus Ab:n tarkastajana, ja 1945 hänet nimitettiin Alkon sosiaalipäälliköksi. Helsingin apulaiskaupunginjohtajaksi Leskinen valittiin 1970 vastuualueenaan muun muassa palo- ja poliisilaitos sekä sairaalatoimi. Hän jäi tehtävästään eläkkeelle lokakuussa 1980. Helsingin kaupunginvaltuuston jäsen Leskinen oli vuodet 1961–1970 ja kaupunginhallituksen 1968–1970.


title: Aarne K. Leskinen

text: Leskinen kuului useiden vuosien ajan Työväen Urheiluliiton liittotoimikuntaan, ja oli muun muassa Helsingin olympialaisten järjestelytoimikunnan jäsen.


title: Pamela Lincoln

text: Pamela Lincoln (syntyjään Pamela Gill; s. 19. kesäkuuta 1937) on amerikansuomalainen näyttelijä. Hänen äitinsä on Verna Hillie. Hänen isoisänsä oli alavutelainen Edvard Verner Heikinpoika Hillie ent. Etelämäki.


title: Pamela Lincoln

text: Hän meni naimisiin Darryl Hickmanin kanssa 1959. He erosivat 1982.


title: MrBeast

text: Jimmy Donaldson, tunnetaan internetissä nimellä MrBeast, on yhdysvaltalainen YouTubettaja ja hyväntekijä.


title: MrBeast

text: Donaldsonin videoissa tehdään usein "huomiota herättäviä temppuja". Hän usein tekee videoita joissa hän lahjoittaa tuhansia dollareita Twitch streamaajille, monet näistä videoista ovat sponsoroituja. Tammikuussa 2017 Donaldson julkaisi lähes päivän mittainen videon jossa hän laskee 100 000:n.


title: Veikko O. Järvinen

text: Veikko Olavi Järvinen (16. huhtikuuta 1925 Rauma – 5. toukokuuta 1978 Helsinki) oli suomalainen kunnallispoliitikko, joka toimi Helsingin apulaiskaupunginjohtajana vuosina 1961–1978. Puoluekannaltaan hän oli sosialidemokraatti.


title: Veikko O. Järvinen

text: Järvinen kirjoitti ylioppilaaksi 1945 ja valmistui valtiotieteiden kandidaatiksi Helsingin yliopistosta 1950. Hän toimi Helsingin sosialidemokraattisen piirijärjestön toimitsijana ja sihteerinä 1948–1954 sekä Osuusliike Elannon sihteerinä 1954–1961. Toukokuussa 1961 Järvinen valittiin vastaperustettuun Helsingin kaupungin rakennustoimenjohtajan virkaan apulaiskaupungnjohtajaksi. Hän oli tehtävään valittaessa kaikkien aikojen nuorin Helsingin apulaiskaupunginjohtaja.


title: Veikko O. Järvinen

text: Helsingin kaupunginvaltuuston jäsen Järvinen oli vuodet 1956–1961 ja kaupunginhallituksen 1951–1961. Helsingin metrotoimikunnan puheenjohtajana hän toimi vuodesta 1965 lähtien, ja lisäksi Järvinen oli muun muassa Finlandia-talon rakennustoimikunnan puheenjohtaja.


title: Veikko O. Järvinen

text: Järvinen kuoli vaikeaan sairauteen toukokuussa 1978 53-vuotiaana.


title: Pan de muerto

text: Pan de muerto on meksikolainen kuolleiden päivän juhlallisuuksissa valmistettava ja syötävä makea leipä.


title: Pan de muerto

text: Pan de muerton valmistustapa saattaa vaihdella Meksikon eri alueilla. Usein eri alueilla valmistetaan useita eri leipätyyppejä. Leipä on makeaa ja sen maustamiseen voidaan käyttää esimerkiksi kanelia, suklaata ja anista.


title: Pan de muerto

text: Pan de muerton valmistukseen tarvittavat raaka-aineet saapuivat Meksikoon espanjalaisten mukana. Yhden tarinan mukaan leipä on tulos katolisia espanjalaisia kauhistuttaneesta tavasta uhrata ihmisiä. Tapaan liittyi esimerkiksi seremonia, jossa neitsyiden sydämiä syötiin amarantin kera. Tavan kitkemiseksi espanjalaiset loivat leivän, jolla oli tahmainen vaaleanpunainen sokerista tehty kuorrutus. Kuorrutus kuvasi verta ja leivästä tehtiin korvaava vaihtoehto ihmisuhreille. Leipä levisi katolisuuden leviämisen myötä.


title: Pan de muerto

text: Pan de muertoa syödään kuolleiden päivän juhlallisuuksien yhteydessä. Kuolleiden päivä eli "Día de los Muertos" on 2. marraskuuta, mutta sitä edeltää "Día de los Angelitos" 1. marraskuuta ja sielujen takaisin paluuseen valmistaudutaan jo 31. lokakuuta. Pan de muertoa tarjotaan usein kuolleiden hengille alttareilla, joita meksikolaiset rakentavat koteihinsa. Leipää syövät kuitenkin myös elävät. Joskus leipä syödään henkien lähdettyä 2. marraskuuta, mutta jotkut sanovat sen menettävän makunsa henkien vierailun jälkeen.


title: Kaitlyn Maher

text: Kaitlyn Ashley Maher (s. 10. tammikuuta 2004) on yhdysvaltalainen näyttelijä.


title: Peter Machajdík

text: Peter Machajdík (s. 1. kesäkuuta 1961 Bratislava) on slovakialainen säveltäjä. Hän on säveltänyt paljon kamarimusiikkia, vokaalimusiikkia, teoksia sinfoniaorkesterille, elektroninen musiikki kuin lukuisia teoksia soolosoittimille. Machajdík käyttää useissa teoksissaan elektronisesti tuotettuja tai muokattuja ääniä perinteisten instrumenttien rinnalla. Machajdík on myös luonut musiikkia elokuva- ja dokumenttielokuville, nykytanssille, teatterille ja radioille. Hänen levytyksiään ovat julkaisseet Fuga, Musica Slovaca, DECCA Universal, Albany Records ja Pavlik Records. Machajdík on asunut Berliinissä vuodesta 1992.


title: Peter Machajdík

text: Machajdík on tehnyt yhteistyötä useiden nimekkäiden muusikoiden kuten Elina Mustonen, Floraleda Sacchi, Carson Cooman, Martin Adámek, John Alex Heley, Piero Salvatori sekä noise musiikin pioneereihin lukeutuvan David Mossin kanssa. Hän on työskennellyt myös laulajan Jon Andersonin (ex-Yes) kanssa. Machajdikin musiikkia ovat esittäneet ympäri maailmaa mm. Janáčekin filharmoninen orkesteri Ostrava, I.J.Paderewskin Valtion filharmoninen orkesteri Bydgoszcz, Camerata Europea, Lublinin filharmonikot, Slovakialainen radion sinfoniaorkesteri, Cluster Ensemble, Quasars Ensemble, Berg orkesteri, Luhanskin sinfoniaorkesteri, Ensemble Metamorphosis, Valtion filharmoninen orkesteri Košice, Virtuosi Lviv Chamber Orchestra, Prague Modern, Agon Orchestra, Mucha Quartet, NeoQuartet, Duo Accosphere, Arte Quartett. Hänen musiikkinsa kapellimestarit olivat Benjamin Bayl, Anu Tali, Paweł Przytocki, Paweł Osuchowski, Maria Makraki, Ondrej Olos, Gum Nanse, Peter Breiner, Peter Vrábel, Ivan Markovich, Marián Lejava, Petr Kofroň, Miran Vaupotich, Dominika Kawiorska, Ondřej Kukal, Aleksander Gref, Hakan Sensoy ja monet muut.


title: Pterokarpaanit

text: Pterokarpaanit ovat isoflavonoideihin kuuluvia aromaattisia orgaanisia yhdisteitä, joita tavataan hernekasveista. Niissä ne ovat tärkeässä roolissa puolustautumisessa patogeeneja vastaan eli ne siis toimivat fytoaleksiineina.


title: Pterokarpaanit

text: Pterokarpaanien perusrakenteessa on fuusioituneena bentsokromeenirengas ja bentsofuraanirengas ja tätä rakennetta kutsutaan pterokarpiinirakenteeksi. Aromaattisissa ryhmissä on usein kiinnittyneenä substituentteja kuten hydroksyyli- ja hiilivetyryhmiä. Pterokarpaanit ovat kiraalisia ja optisesti aktiivisia yhdisteitä. Niiden ominaiskiertokyky on melko suuri, tyypillisesti -150– -300.


title: Pterokarpaanit

text: Ensimmäiset pterokarpaaneihin kuuluvat yhdisteet eristettiin vuonna 1874 veripihkapuihin ("Pterocarpus") kuuluvista lajeista ja ne saivat nimensä suvun tieteellisen nimen mukaan. Tämän jälkeen ryhmään kuuluvia yhdisteitä on eristetty muistakin hernekasveista esimerkiksi pisatiini herneestä, faseoliini ruusupavusta ja glyseoliini soijapavusta. Kasvit muodostavat pterokarpaaneja isoflavoneista. Biosynteesissä isoflavoni hydroksyloidaan entsymaattisesti 2'-hydroksi-isoflavoniksi. Tämän jälkeen isoflavonireduktaasi pelkistää isoflavonin kaksoissidoksen yksinkertaiseksi sidokseksi, jolloin muodostuu dihydroisoflavonijohdannainen. Tästä muodostuu pterokarpiinirakenne pterokarpiinisyntaasientsyymin katalysoimana.


title: Pterokarpaanit

text: Kasveissa pterokarpaanit toimivat fytoaleksiineina ja kasvit tuottavat niitä kohdatessaan stressiä esimerkiksi bakteerien, sienitautien, voimakkaan UV-säteilyn tai vahingoittumisen vuoksi. Monilla yhdisteistä on antibakteerisia ja sienten kasvua estäviä ominaisuuksia. Eläinkokeissa eräiden pterokarpaanien on todettu lisäävän luumassaa ja jotain niistä on tutkittu antiretroviraaleina HIV:tä vastaan.


title: O1G

text: O1G on meemi, joka on muodostunut Unkarin Viktor Orbánin johtaman hallituksen vastaisen liikehdinnän symboliksi. O1G on lyhenne unkarinkielisestä ilmaisusta ""Orbán egy geci"", joka vertaa alatyylisesti pääministeri Orbánia siemennesteeseen. Lyhenne sai huomiota kansainvälisessä politiikassa, kun europarlamentaarikko ja euroopan liberaalidemokraattien liiton ryhmän puheenjohtaja Guy Verhofstadt käytti Unkarin hallituksen vastaisia mielenosoituksia tukevassa Twitter-viestissään hashtagia #O1G.


title: Juan Diego Botto

text: Juan Diego Botto Rota (s. 29. elokuuta 1975 Buenos Aires, Argentiina) on argentiinalais-espanjalainen näyttelijä. Hän näytteli vuosina 1990–1993 televiosarjassa "Zorro". Vuosina 2016–2017 hän näytteli Javier Pereiraa yhdysvaltalaisessa draamasarjassa "Good Behavior". Hän on näytellyt muun muassa elokuvissa "La Celestina" (1996), "Más que amor, frenesí" (1996), "Asfalttiviidakko" (1999) ja "Unohdetut" (2006).


title: Collapse

text: Collapse on brittiläisen elektronista musiikkia tuottavan artisti Richard D. Jamesin yhdestoista Aphex Twin -taiteilijanimellä tuotettu extended play, jonka julkaisi Warp Records 14. syyskuuta 2018. EP:n julkaisua edelsi single "T69 Collapse", jolle on julkaistu myös musiikkivideo.


title: Collapse

text: Warp ja James aloitti EP:n mainostamisen vuoden 2018 kesällä kiinnittämällä suuria julisteita ympäri Lontoota, joissa esiintyy Aphex Twinin logo. Mainoskampanjan edetessä logoja esiintyi ympäri maailmaa, esim. New Yorkissa tai Shanghaissa. Julisteet kiinnittivät fanien ja median huomion, joten James ilmoitti albumin julkaisupäivän Twitterin kautta.EP-levy vastaanotti positiivista palautetta faneilta ja kriitikoilta, tyyliltään EP muistuttaa Jamesin 90-luvun tuotantoa Aphex Twin -taiteilijanimellä.


title: Kaksi sisarta

text: ”Kaksi sisarta” on suomalaisen laulaja-lauluntekijä Anssi Kelan kappale, joka julkaistiin singlenä helmikuussa 2001. Kappale on toinen singlejulkaisu Kelan ensimmäiseltä sooloalbumilta "Nummela".


title: Kaksi sisarta

text: Kela kirjoitti ”Kaksi sisarta” -kappaleen 17. huhtikuuta 1999 Joni Mitchellin "Blue"-albumin innoittamana. Samaan aikaan hän luki ahkerasti Raymond Carverin "Rivi riviltä, lyönti lyönniltä" -kirjaa, joka synnytti kappaleen tarinankeronnaliset sanoitukset. Kela onkin myöhemmin kertonut löytäneensä ”Kaksi sisarta” -kappaleella oman äänensä kirjoittajana.


title: Kaksi sisarta

text: ”Kaksi sisarta” -kappaleen ensimmäinen versio äänitettiin helmikuussa 2000 tuottaja Pekka Witikan Hot House -studiolla. Kela ja BMG-levy-yhtiön Asko Kallonen eivät olleet kuitenkaan tyytyväisiä lopputulokseen, vaan päättivät äänittää kappaleen uudelleen. Kalle Chydeniusta ja Rauli Eskolinia ehdotettiin tuottajaksi, mutta lopulta Kela päätti tuottaa kappaleen itse SDC Finland -studiolla äänittäjä Jukka Immosen kanssa tammikuussa 2001. Kappale äänitettiin kolmessa päivässä, joka oli lopulta sen viides versio.


title: Kaksi sisarta

text: ”Kaksi sisarta” nousi parhaimillaan Suomen radiosoittolistan kahdeksanneksi, ja "Rumban" 50 hittiä -listan sijalle kuusi.


title: Gizo

text: Gizo on kylä Salomonsaarilla. Se on Läntisen provinssin pääkaupunki. Vuoden 2009 väestönlaskennassa siellä oli noin 3 500 asukasta, ja se on asukasluvultaan maan viidenneksi suurin asutuskeskus.


title: James Kisai

text: Pyhä James Kisai (myös Didacus Kisai, Diego Kisai tai James Kizayemon; ; 1533 Okayama, Japani – 5. helmikuuta 1597 Nagasaki, Japani) oli buddhalainen käännynnäinen kristinuskoon, naimisissa oleva maallikko, yhden pojan isä, jesuiitta, pyhimys ja yksi Nagasakin marttyyreistä ristiinnaulitsemalla. Hän eli seuraavien 13 paavien hallintokausien ajalla: Klemens VII (1523–1534), Paavali III (1534–1549), Julius III (1550–1555), Marcellus II (1555), Paavali IV (1555–1559), Pius IV (1559–1565), pyhä Pius V (1566–1572), Gregorius XIII (1572–1585), Sixtus V (1585–1590), Urbanus VII (1590), Gregorius XIV (1590–1591), Innocentius IX (1591) ja Klemens VIII (1592–1605). Paavi Urbanus VIII julisti hänet autuaaksi 14. syyskuuta 1627 ja autuas paavi Pius IX julisti hänet pyhimykseksi 8. kesäkuuta 1862.


title: Älä tee mitä pitää

text: Älä tee mitä pitää on Ydinperheen toinen studioalbumi, joka julkaistiin digitaalisena elokuussa sekä vinyyliformaatissa marraskuussa 2018. Albumi on yhtyeen ensimmäinen kitaristi Aleksin kanssa julkaistu albumi Hannan lähdettyä yhtyeestä.


title: Älä tee mitä pitää

text: Albumi sai hyvän vastaanoton. Soundin Antti Luukkanen antoi albumille neljä tähteä viidestä, ja totesi yhtyeen kiivauden säilyneen katu-uskottavana lauluntekijänä kunnostautuneen Hannan vetäytymisestä huolimatta. Hän piti albumia elämänmakuisena, ajattelemisen aihetta tarjoavana tiukkana hardcore-pakettina, joka ei tarjoa valmiita ajatusmalleja. Helsingin Sanomien Mervi Vuorela antoi albumille niin ikään neljä tähteä. Hän totesi albumin olevan ”hengästyttävän kiivas” sekä kannustavan kansalaistottelemattomuuteen.


title: Naisia Kansalliskirjastossa

text: Naisia Kansalliskirjastossa – Aarteita kirjaston kätköistä on Marjut Hjeltin toimittama teos, jossa on näytteitä Kansalliskirjaston kokoelmiin kuuluvista naisten teksteistä. Kirjan on julkaissut vuonna 2018 Kansalliskirjasto yhdessä Into-kustantamon kanssa.


title: Naisia Kansalliskirjastossa

text: Tervehdyssanoissaan, jotka on otsikoitu Naisten ääni, Kaari Utrio toteaa: ”Historia hälisee miesten äänellä – – tietomme menneisyydestä kerrotaan miesten kokemuksen kautta”. Menneisyyden nainen näkyy eniten taiteessa, nainen on ollut taiteen kohde. Vasta pari sataa vuotta on naisen ääni kuulunut julkisissa teksteissä. Ja vielä sittenkin, kun naiset alkoivat kirjoittaa, he käyttivät usein nimimerkkiä, koska julkinen toiminta ei ollut kunniallista, kirjoittaa Utrio.


title: Naisia Kansalliskirjastossa

text: Kirjan toimittanut Marjut Hjelt kirjoittaa esipuheessa, että kirjalla halutaan tuoda esiin naisten ajatuksia ja näkemyksiä, joita on arkistoitu Kansalliskirjastoon eri muodoissa, kirjeen, artikkelin, kirjan, sävellyksen, piirroksen tai maalauksen muodossa. Valinnan kriteerinä on, että näytteellä on jokin yhteys Suomeen, ja Hjelt muistuttaa, että suomalaisuus kattaa myös suomenruotsalaiset, romanit ja saamelaiset. Naisen kuvaajana voi olla myös mies.


title: Naisia Kansalliskirjastossa

text: Esipuheessa Hjelt kertoo työnsä periaatteista. Aineisto jakautuu vuoden jokaiselle päivälle siten, että jos tekstillä tai kuvalla on yhteys johonkin päivään, ne sijoittuvat sille päivälle, samoin vuodenaika on pyritty ottamaan huomioon. Lopussa on luettelo aiheeseen liittyvää kirjallisuutta ja tietoja kirjan henkilöistä, tosin kaikista ei ole löytynyt henkilötietoja.


title: Kosti Veltheim

text: Aksel Konrad Konstantin (Kosti) Veltheim (22. joulukuuta 1874 Tampere – 14. marraskuuta 1951 Jyväskylä) oli insinööri, joka työskenteli öljyteollisuuden palveluksessa Venäjällä ja ase- ja patruunatehtaiden johtajana kotimaassa.


title: Kosti Veltheim

text: Kosti Veltheimin vanhemmat olivat lasitehtaan johtaja Ernst Friedrich Heinrich Veltheim ja Amanda Allenius ja puoliso vuodesta 1916 Aina Rosenberg (k. 1949). Veltheim tuli ylioppilaaksi 1898 ja valmistui diplomi-insinööriksi Polyteknillisestä opistosta 1902. Hän teki opintomatkoja Skandinaviaan ja Keski-Eurooppaan 1926 ja 1928. Veltheim toimi Veljekset Nobelin Nafta-yhtiön piirustuskonttorin palveluksessa Pietarissa 1902–1904, yhtiön Siperian ja Transbaikalin alueiden teknillisenä johtajana 1905–1920 sekä rautateiden palveluksessa Oulu-Nurmes -radan rakentamisessa 1924 ja konepajalla Viipurissa 1925. Valtion patruunatehtaan johtaja Lapualla Veltheim oli 1928–1929 ja Valtion kivääritehtaan johtajaa Jyväskylässä kahteen otteeseen, 1926–1927 ja 1929–1941. Eläkkeelle hän jäi 1941.


title: Tromp

text: Tromp voi tarkoittaa ainakin seuraavia:


title: Naisten Liiga -kausi 2018

text: Naisten Liiga -kausi 2018 oli vuonna 2006 perustetun Naisten Liigan 12. kausi ja kaikkiaan 48. kerta, jolloin jalkapallon naisten Suomen mestaruus ratkaistiin. Kauteen lähdettäessä hallitseva mestari oli FC Honka ja sarjanousija TiPS.


title: Naisten Liiga -kausi 2018

text: Vuonna 2018 Suomen mestaruuden voitti PK-35 Vantaa, jolle mestaruus oli kaikkien aikojen seitsemäs. Naisten Ykköseen putosi Pallokissat ja liigaan nousi IK Myran.


title: Naisten Liiga -kausi 2018

text: Naisten Liigan kausi 2018 pelattiin kymmenen joukkueen kaksinkertaisena alkusarjana, jonka jälkeen kuusi parasta jatkoivat ylemmässä loppusarjassa ja neljä huonointa alemmassa loppusarjassa. Ylempi loppusarja pelattiin yksinkertaisena ja alempi kaksinkertaisena, niin että alkusarjan pisteet lasketiin mukaan molemmissa sarjoissa. Alemman loppusarjan neljänneksi sijoittunut putosi Naisten Ykköseen kaudeksi 2018 ja kolmas karsi liigapaikastaan Ykkösen toiseksi sijoittuneen kanssa.


title: Naisten Liiga -kausi 2018

text: ONS säilyi Naisten Liigassa yhteismaalein 6–1.


title: Naisten Liiga -kausi 2018

text: Naisten Liigan kuukauden pelaajan valitsee Jalkapallon Pelaajayhdistys.


title: Lina Gennari

text: Lina Gennari (22. maaliskuuta 1911 Bologna – 11. lokakuuta 1997 Rooma), oikealta etunimeltään "Carolina", oli italialainen näyttelijä, tanssija ja laulaja joka joutui lähes sattumalta elokuva-alalle Raffaello Matarazzon valitessaan hänet tuttavapiiristään naispääosaan ensimmäiseen näytelmäelokuvaansa "Treno popolare" (1932).


title: Lina Gennari

text: Gennari oli aloittanut uransa teatterinäyttämöllä 20-vuotiaana subrettina itävaltalaisten Schwarzin veljesten teatteriryhmässä, ja sai pian osan Ralph Benatzkyn suositussa operetissa "Valkoinen hevonen". Näyteltyään Matarazzon ensimmäisessä elokuvassa, hän jatkoi teatterinäyttämöllä, saavuttaen 1940-luvun alkuvuosina suuren yleisön suosion, päättäen lopulta melko menestyksekkään teatteriuran 1950-luvun puolivälissä.


title: Lina Gennari

text: Hänen elokuvaroolinsa, kaiken kaikkiaan kahdeksan, olivat enimmäkseen suhteellisen pieniä sivuosia. Matarazzon vuonna 1937 ensi-iltansa saanessa seitsemännessä elokuvassa "Sono stato io!" (”Se olin minä!”) Gennari näytteli revyytanssija Fiammettan roolissa periaattessa itseään. Fiammettan viettelemistä yrittävää Carlinoa näytteli aikansa suosituimpiin farssi-näyttelijöihin kuulunut Peppino De Filippo. Myös Peppinon sisar Titina ja veli Eduardo olivat mukana samassa elokuvassa, eikä Gennari tässä täysiä katsomoita vetävässä seurassa voinut välttyä tulemasta tunnetuksi kasvoksi koko maassa. Tosin elokuvalehti "Cine-Magazzino" arvostelussaan kuittasi hänen suorituksensa kehumalla hänen kauniita alaraajojaan, kasvonpiirteitä mainitsematta.


title: Lina Gennari

text: Gennaria ei oikeastaan voi pitää varsinaisena elokuvanäyttelijänä, ja onpa jopa arvioitu että hänen ottamisensa mukaan elokuva-alan tietokirjoihin mahdollistaa yksi ainoa suoritus, nimittäin hänen roolitulkintansa Vittorio De Sican elokuvassa "Umberto D. – elämän vanki" (1952), jossa hän tulkitsi vakuuttavasti köyhän eläkeläisen Umberton julmaa ja itsekästä vuokraemäntää Antoniaa.


title: Yliskulma

text: Yliskulma on kylä Liedossa. Se sijaitsee 10 km päässä Liedon keskustasta ja 20 km päästä Turusta, historiallisen Hämeen Härkätien varrella.


title: Xiaomi Pocophone F1

text: Xiaomi Pocophone F1 on Xiaomin vuonna 2018 julkaisema älypuhelin, jossa on esiasennettuna Android 8.1 "Oreo" -käyttöjärjestelmä Xiaomin MIUI-käyttöliittymällä. Puhelinta myydään yli 60 maassa, mukaan lukien Suomessa. Suomessa Xiaomin tuotteista vastaa kaksi maahantuojaa ja Pocophone F1:tä myydään muun muassa Bestion, DNA:n, Jimm'sin ja Verkkokauppa.comin kaupoissa. Mallista riippuen julkaisuhinta Suomessa asettuu 300-400 euron välille.


title: Xiaomi Pocophone F1

text: Pocophone F1 käyttää rungossaan polykarbonaattimuovia ja on tarjolla kolmessa eri värissä; mustana, sinisenä ja punaisena. Puhelimen etuosassa on 6,2 tuuman näyttö, jossa kuvasuhde on 18,7:9 ja resoluutio 2246 × 1080 pikseliä.


title: Xiaomi Pocophone F1

text: Mallista riippuen Pocophone tulee joko kuuden tai kahdeksan gigatavun RAM-muistilla varustettuna. Lisäksi tallennusmuisti vaihtelee mallista riippuen 64, 128 ja 256 gigatavun välillä. Yhteistä kaikille malleille on Qualcommin Snapdragon 845 -suoritin ja Adreno 630 -grafiikkapiiri, jotka toimivat nestejäähdytyksellä.


title: Xiaomi Pocophone F1

text: Pocophone F1:ssä on 20 megapikselin etukamera. Puhelimen takaa löytyy puolestaan kaksi kameraa, jotka ovat tarkkuudeltaan 12 ja 5 megapikseliä. Lisäksi puhelimen takana on LED-salama ja sormenjälkilukija.


title: Xiaomi Pocophone F1

text: Julkaisuhetkellä laitteessa on esiasennettuna Android 8.1 "Oreo" Xiaomin MIUI-käyttöliittymällä.


title: Salibandyn Euroopan cup 1993

text: Salibandyn Euroopan cup 1993 voi viitata seuraaviin turnauksiin:


title: Tapio Korjus (musiikkivaikuttaja)

text:
__EISISLUETT__
Tapio Korjus (s. 1950 Pieksämäki) on suomalainen musiikkialan vaikuttaja, entinen toimittaja ja Rockadillo Recordsin perustaja.


title: Tapio Korjus (musiikkivaikuttaja)

text: Korjus aloitti DJ:nä Joensuussa ja Tampereen ylioppilastalolla 1960-luvun loppupuolella. Pian hän vastasi myös Yo-talon esiintyjien hankinnasta. Vuonna 1971 Korjus perusti ohjelma- ja konserttitoimisto Suomi-Popin, joka toi maahan muun muassa J. J. Calen, Patti Smithin ja Ramonesin. Hän kirjoitti myös levyarvosteluja ja artikkeleita Introon ja Musaan sekä teki Pop-Info-ohjelmia radioon. Vuonna 1975 Korjus ryhtyi Wigwamin manageriksi. 1982 hän perusti Rockadillo Recordsin, joka toimii levyjen julkaisemisen lisäksi, kustannusyhtiönä, keikkamyyjänä ja manageritoimistona. Rockadillo on julkaissut yli 150 äänitettä.


title: Tapio Korjus (musiikkivaikuttaja)

text: Tapio Korjus on tuottanut muun muassa Tabula Rasan (yhdessä Jukka Gustavsonin kanssa), Virtasen, Dave Lindholmin, Jimi Suménin, Wigwamin ja Pekka Pohjolan albumeita.


title: Tapio Korjus (musiikkivaikuttaja)

text: Vuonna 1989 Korjus oli perustamassa musiikkialan ammattilaisten tapahtumaa Musiikki & Mediaa. Hän luopui yhtiön osakkeista vuonna 2017. Korjus on toiminut myös Suomen musiikkikustantajien, Euroopan indietuottajien Impalan, IndieConin, Music Finlandin ja IFPI ry:n hallituksissa.


title: Tapio Korjus (musiikkivaikuttaja)

text: Korjus palkittiin vuoden 2018 Industry Awards -gaalassa musiikkialan elämäntyöpalkinnolla. Hänelle on myönnetty myös Maarjamaan Risti.


Schweizerische Lokomotiv- und Maschinenfabrik (SLM) oli sveitsiläinen veturinvalmistaja. Sen perusti Winterthuriin vuonna 1871 Charles Brown.


title: Schweizerische Lokomotiv- und Maschinenfabrik

text: Ensimmäinen SLM:n valmistama veturi oli Rigivuorelle Vitznausta nousevan hammasradan höyryveturi numero 7, joka valmistui vuonna 1873. Veturin höyrykattila on pystyasennossa, jotta kattilan läpi menevät tuliputket pysyisivät koko ajan veden alla radan kallistuksen muuttuessa alaosan vaakasuorasta nousuosuuden jyrkkään kallistuskulmaan. Veturi on näytteillä Luzernissa Sveitsin liikennemuseossa.


text: Vuonna 1882 tehdas ryhtyi valmistamaan myös höyrykoneita ja höyrykattiloita. SLM on valmistanut huomattavan osan kaikista maailman vuoristohammasratojen vetureista. SLM valmisti myös tavanomaisia höyryvetureita, ja vuonna 1890 SLM oli Sveitsin suurin veturitehdas. Vuoteen 1952 mennessä SLM valmisti yhteensä 2 730 höyryveturia.


text: Myös Suomeen ostettiin SLM:n valmistamia höyryvetureita. Suomen rautatiemuseossa Hyvinkäällä on kaksi SLM:n valmistamaa VR:n veturia, Sk1 numero 124 vuodelta 1885 sekä F1 numero 132 vuodelta 1886.


text:
Sähköveturien valmistusta varten SLM ryhtyi yhteistyöhön kolmen muun sveitsiläisen valmistajan kanssa. Nämä olivat sähköalan yritys Brown, Boveri & Cie. (BBC) Badenissa, konetehdas Maschinenfabrik Oerlikon Zürichissä sekä toinen sähköalan valmistaja Société Anonyme des Ateliers de Sécheron Genevessä. SLM:n osuudeksi tuli pyörästöjen, telien ja veturin rungon suunnittelu ja valmistus. Sveitsin rautateiden sähköistyksen alettua vuonna 1920 yritykset valmistivat kahden koeveturin (Fb 2/5 ja Ae 4/8) jälkeen lukuisia onnistuneita veturityyppejä (Ae 3/6 I, Ae 4/7, Ae 3/6 II, Ae 3/5), joita valmistettiin yhteensä satoja kappaleita 1920-luvulla.
Toisen maailmansodan jälkeen SLM valmisti uudenaikaisia juoksuakselittomia telisähkövetureita sekä Sveitsin valtionrautateille SBB:lle että sveitsiläiselle BLS:lle (BLS Ae 4/4, Re 4/4 I, Ae 6/6, BLS Re 4/4, Re 4/4 II sekä Re 6/6). Näitä valmistettiin yhteensä 575 kappaletta.


text: Vuonna 1961 SLM:n osakekanta siirtyi teollisuuskonserni Sulzer AG:n omistukseen.


text:
Viimeinen SLM:n yhdessä ABB:n osaksi siirtyneen BBC:n kanssa kehittämä sähköveturi oli "Lok 2000" -veturi, jota toimitettiin SBB:lle sarjana Re 460, BLS:lle sarjana Re 465, Suomen VR:lle sarjana Sr2, Norjan NSB:lle sarjana El 18 sekä Hongkongin KCRC:lle sarjana TLN/TLS. Tässä veturissa käytettiin alun perin Oy Strömberg Ab:n kehittämää taajuusmuuttajatekniikkaa, jolla ohjattiin kolmivaiheisia oikosulkumoottoreita.
Vuonna 1997 SLM:n emoyhtiö Sulzer purki yhtiön ja sen toiminta loppui. Hammasrataliiketoiminta myytiin Stadler Railille, veturinvalmistus Adtranzille, joka myi sen edelleen Bombardierille, ja höyryveturiteknologia ulkoistettiin uudelle yritykselle, jonka nimi on "Dampflokomotiv- und Maschinenfabrik (DLM)". DLM valmistaa ja peruskorjaa perinnehöyryvetureita. Tilaajina ovat olleet muun muassa Briez-Rothorn-Bahn-yhtiö ja Nostalgie Istanbul Orient Express.


title: Godomey

text: Godomey on kaupunki ja arrondissementti Beninissä, Atlantiquen departementissa. Vuonna 2013 siellä oli noin 253 000 asukasta, joten se oli Beninin neljänneksi suurin kaupunki. Se on kasvanut nopeasti 2000-luvulla, ja saanut satatuhatta asukasta kymmenessä vuodessa, sillä Cotonou on ruuhkainen, meluisa ja kallis, ja väestö hakeutuu mieluummin sen naapurikauunkeihin.


title: Godomey

text: Godomeyhin on Cotonousta noin 15 minuutin ajomatka.


title: Abomey-Calavi

text: Abomey-Calavi on kunta ja kaupunkimainen arrondissementti Beninissä, Atlantiquen departementissa. Kunnassa on 656 000 asukasta, sen samannimisessä keskustaajamassa 118 000. Kunnan suurin kaupunki on Godomey. Abomey-Calavi on kasvanut nopeasti 2000-luvulla, sillä Cotonou on ruuhkainen, meluisa ja kallis, ja väestö hakeutuu mieluummin sen naapurikaupunkeihin.


title: Abomey-Calavi

text: Abomey-Calavin yliopisto on perustettu vuonna 1970. Sillä on lukuisia kampuksia eri paikkakunnilla kuten Cotonou, Dangbo, Porto-Novo, Adjarra, Ouidah, Lokossa, Bohicon, Savalou, Dassa-Zoumé ja Aplahou.


title: Abomey-Calavi

text: Abomey-Calavin kunnan maasto on alavaa. Sen alueella on kaksi vesialuetta: Nokoué-järvi ja laguuni rannikolla. Lisäksi on puroja ja erilaisia kosteikkoja.


title: Abomey-Calavi

text: Ilmasto on subtrooppinen, vuodessa on kaksi sadekautta ja kaksi kuivaa kautta.


title: Calixte Dakpogan

text: Calixte Dakpogan (s. 1958 Pahou, Benin) on kuvanveistäjä, joka on kuninkaallisten seppien jälkeläinen Porto-Novossa, Beninin tasavallassa. Hänen veistokselliset sommitelmansa kuvastavat Beninin rannikon pitkää kulttuurivaihdon historiaa, jotka ovat määritelleet sen uskonnollista ja poliittista historiaa. Maa on voduniksi kutsutun uskonnon henkinen keskus. Uskonto levisi ja laajeni yhteisöihin kautta Amerikoiden Atlantin orjakaupan seurauksena.


title: Calixte Dakpogan

text: Romuald Hazoumén innoittamana Dakpoganin takomossa alettiin luoda maallisia veistoksia yhdistelmämateriaaleista. Beninin hallitus tilasi pajalta vuonna 1992 sata teosta, mukaan lukien paikkoihin määritellyt viittaukset Guhun, jotka esitettiin ensimmäisessä kansainvälisessä Vodoun festivaalissa entisessä orjasatamakaupungissa Ouidahissa.


title: Calixte Dakpogan

text: Yhdessä veljensä Théodoren ja serkkunsa Simonet Biokoun kanssa hän on pitänyt kuninkaallista pajaa Porto-Novon Gukomy-korttelissa, joka on omistettu Gulle, vodunin raudan ja sodan jumalalle. Auto, voiman symboli ja Dakpoganin veistosten materiaali, on Ogun-jumalan suojeluksessa. Vuosisatojen ajan Ogun on ollut myös Dakpoganin suvun palvoma pääjumala.


title: Calixte Dakpogan

text: Vaikka metalli on edelleen olennainen osa hänen teoksiaan, Dakpoganin veistoksissa on myöhemmin ollut kalliita hylättyjä kulutustavaroita, kuten kasettinauhoja, levykkeitä, CD-levyjä, kampoja, sandaaleita ja virvoitusjuomapurkkeja. Hänen taitava negatiivisen tilan käyttönsä on toinen muodollinen tunnusmerkki, jota hän käyttää sommitelmissaan. Dakpogan viittaa tietoisesti naamion merkitykseen, se liittyy alueelliseen ilmaisuun ja sen keskeisyyteen taiteellis-historiallisessa kaanonissa, ja kuvastaa huumorilla tätä tilannetta hyvin kekseliäällä synteesillä odottamattomista, mutta kuitenkin tutuista elementeistä.


title: Calixte Dakpogan

text: Calixten veistoksissa on suhde toisaalta hänen aikaisempaan ammattiin seppänä, kun hän teki "asen"-veistoksia vodoun-alttareihin ja toisaalta eurooppalaiseen art brutiin.


title: Calixte Dakpogan

text: Calixte Dakpogan on osallistunut teoksillaan yksityis- ja ryhmänäyttelyihin Afrikassa, Euroopassa ja Yhdysvalloissa.


Porsche Supercup Meksikon Grand Prix 2018 oli Porsche Supercup -kauden 2018 viimeinen osakilpailu, joka ajettiin 27.–28. lokakuuta Autódromo Hermanos Rodríguezin moottoriradalla Méxicossa Meksikossa. Molemmat kilpailut voitti Julien Andlauer.


title: Porsche Supercup Meksikon Grand Prix 2018

text: Kisaviikonlopun aikana sekä Nick Yellolyllä, Michael Ammermüllerillä että Thomas Preiningillä oli mahdollisuus voittaa mestaruus. Lauantain kilpailussa Ammermüller lähti kilpailuun paalupaikalta, mutta menetti lähdössä kärkisijansa ensin Julien Andlauerille ja lopulta Larry ten Voordelle. Ten Voorde piti johtoasemansa kilpailun loppuun saakka, mutta hänen todettiin ottaneen varaslähdön ja sai sen vuoksi aikasakon, jolloin Andlauer julistettiin voittajaksi. Tallikaverit Ammermüller ja Preining taistelivat keskenään lopuista palkintosijoista, ja Yelloly ajoi kilpailussa neljänneksi, minkä seurauksena mestaruustaistelu jäi edelleen kolmen kuljettajan väliseksi päätöskisaan mentäessä.


text: Sunnuntain kilpailuun Ammermüller lähti paalupaikalta, mutta menetti jälleen lähdössä kärkisijansa Andlauerille. Ammermüller, Yelloly ja Preining kävivät kilpailun aikana tiukkoja kaksintaisteluja, joissa ensin Yelloly pystyi ohittamaan Ammermüllerin paremman ilmavirtauksen avulla, kunnes Preining ohitti molemmat muutamaa kierrosta myöhemmin. Preiningin todettiin kuitenkin hyödyntäneen radan ulkopuolisia alueita kilpailun aikana, minkä seurauksena tuomaristo langetti hänelle aikasakon ja hän menetti mahdollisuudet palkintosijoille. Ammermüllerin kolmas sija kilpailusta riitti mestaruuden varmistamiseen.


title: Sisaret 1918

text: Sisaret 1918 on vuonna 2018 ilmestynyt suomalainen sarjakuva-antologia. Se sisältää kymmenen Suomen sisällissotaan liittyvää kertomusta, jotka perustuvat arkistoihn tallennettuihin sodan kokeneiden henkilöiden muistelmiin. Kertojina on eri puolilla Suomea asuneita naisia ja lapsia, jotka edustavat sodan kumpaakin osapuolta, ja olivat mukana rintamilla, vankileireillä tai sotatapahtumien silminnäkijöinä. Jokaista sarjakuvaa edeltää lyhyt taustakertomus tarinan tapahtumapaikasta ja -ajasta. Reetta Laitisen toimittaman teoksen piirtäjinä oli kymmenen hänen valitsemaansa suomalaista naissarjakuvataiteilijaa.


title: Sisaret 1918

text: Kansan Arkistossa työskennellyt Laitinen tutustui punaisten kertomuksiin jo vuosia ennen projektin käynnistymistä. Saatuaan ajatuksen teoksesta, hän valitsi toteuttajiksi kymmenen 1970–1980-luvuilla syntynyttä naispiirtäjää, jotka kokoontuivat ensimmäisen kerran vuonna 2016. Ainur Elmgreniä lukuun ottamatta yhdelläkään ei ollut suhdetta sisällissotaan lähisukulaistensa kautta. Piirtäjiltä tuli ajatus, että tasapuolisuuden vuoksi mukaan otettaisiin myös valkoisten tarinoita, joita löytyi Suomalaisen Kirjallisuuden Seuran arkistoista. Lopulta mukaan valikoitui kolme valkoisella puolella olleen naisen tarinaa. Kahdeksan naisen muistelmien lisäksi teoksessa on kahden tyttölapsen kertomukset.


title: Sisaret 1918

text: Laitinen kirjoitti arkistoista löytyneet tarinat puhtaaksi, ja antoi ne tekijöille, jotka muokkasivat käsikirjoituksen ja piirsivät sarjakuvat. Hän ei ottanut mukaan kaikkein väkivaltaisimpia kertomuksia, koska halusi välttää sisällissotaan liittyviä kliseitä. Jokaisen tarinan nimenä on muistelijan etunimi, ja kirjan lopussa on lyhyt esittely henkilöstä. Mukana on esimerkiksi 1960-luvulla tallennettu Martta Koskisen kertomus. Tapahtumissa kuvataan muun muassa Tampereen ja Helsingin taisteluja sekä Hennalan vankileiriä.


title: Sisaret 1918

text: Projekti sai apurahan Koneen Säätiöltä. Huhtikuussa 2018 teoksen originaaleja oli näytteillä Helsingissä sijaitsevan Sarjakuvakeskuksen galleriassa.


title: Songtsen Gampo

text: Songtsen Gampo ("yarklung gtsang-po") oli Tiibetin valtakunnan hallitsija vuodesta 629 vuoteen 650. Häntä pidetään esimerkiksi buddhalaisuuden tuojana Tiibetiin.


title: Songtsen Gampo

text: Songtsen Gampo syntyi vuoden 617 paikkeilla Rgya massa nykyisessä Tiibetissä. Songtsen Gampo nousi Tiibetin valtaistuimelle vuonna 629 ja hän on ensimmäinen varmuudella tunnettu Tiibetin hallitsija. Songtsen Gampo loi Tiibetistä keskitetyn valtakunnan, jonka valtauskontona oli buddhalaisuus. Valtakunta laajeni Songtsen Gampon kaudella käsittämään myös osia Nepalista, Intiasta ja Kiinasta. Laajenemisen ohella Tiibet solmi diplomaattisia suhteita ulkomaille. Songtsen Gampo otti vaimoja Nepalista ja Kiinasta. Kiinalaisen prinsessa Wenchengin avioliittoa Songtsen Gampon kanssa vuonna 641 on joskus pidetty virheellisesti merkkinä Tiibetin ja Kiinan valtioliitosta. Kyse lienee pikemminkin Kiinan pyrkimyksestä leptellä sotilaallisesti ja poliittisesti nousevaa Tiibetiä. Maat olivat käyneet sodan keskenään vuosina 635–636.


title: Songtsen Gampo

text: Tiibetin kirjakieli kehittyi viimeistään Songtsen Gampon kaudella. Sen kirjoittamiseksi käytettiin Koillis-Intialaista aakkoskirjoitusta ja esimerkiksi buddhalaisia pyhiä tekstejä alettiin kääntämään tiibetiksi. Songtsen Gampo rakennutti myös Lhasan Tsuglagkhangin tai Gtsug-lag-khangin temppelin, joka on nykyisin yksi tiibetinbuddhalaisuuden pyhimmistä paikoista. Songtsen kuoli vuonna 650.


title: KDM Helgoland

text: KDM Helgoland oli Tanskan laivaston vuonna 1878 vesillelaskettu monitori.


title: KDM Helgoland

text: Alus tilattiin Kööpenhaminen laivastontelakalta, missä köli laskettiin 20. toukokuuta 1876. Alus laskettiin vesille 9. toukokuuta 1878 ja otettiin palvelukseen 29. kesäkuuta 1907.


title: KDM Helgoland

text: Alus poistettiin palveluksesta 29. kesäkuuta 1907.


title: Reaaliaikainen suoratoisto

text:
Reaaliaikainen suoratoisto eli livestriimaus tarkoittaa sitä, että videokuvaa lähetetään verkossa suorana lähetyksenä katsojalle suoratoistopalvelun kautta. Useat suositut sosiaalisen median sivustot, kuten Facebook, Instagram ja YouTube, ovat ottaneet käyttöönsä reaaliaikaisen suoratoiston mahdollisuuden. Livestriimaus on hyvin suosittua tietokonepelaajien keskuudessa, esimerkiksi pelien livestriimaamiseen keskittynyt suorapalvelusivusto Twitch kerää päivittäin yli 15 miljoonaa kävijää.
Vuoden 2016 loppuun mennessä yhdysvaltalaisista 18–35-vuotiaista 63 % oli katsonut vähintään kerran livestriimivideota. Samasta ikäryhmästä 42 % oli itse lähettänyt livestriimiä. Suomessa 10–29-vuotiaista yli kolmannes seuraa pelaamiseen liittyviä livestriimejä aktiivisesti.
Livestriimauksen suosion taustatekijänä pidetään sen vuorovaikutteisuutta. Katsojat voivat osallistua lähetykseen esimerkiksi kommentoimalla, joskin suoran lähetyksen vaikutuksena jo pelkkä passiivinen katsominenkin voi antaa tunteen omasta osallisuudesta. Suosiota selittää myös livestriimauksen rajattomuus: sitä voi harrastaa missä tahansa, ja se onkin suosittua ajanvietettä esimerkiksi bussimatkoilla.
Viime aikoina livestriimaus on laajentunut asiakaspalvelutarkoituksiin. Yritykset voivat lähettää reaaliaikaisia suoratoistolähetyksiä, joissa asiantuntija vastaa katsojien reaaliaikaisesti lähettämiin kysymyksiin.
Suosituimmat sosiaalisen median yritykset kilpailevat reaaliaikaisen suoratoiston palveluntarjoamisen alalla. Twitter julkaisi livelähetysten lähettämiseen tarkoitetun Periscope-sovelluksen keväällä 2015. Facebook esitteli Facebook Live -suoratoistopalvelunsa elokuussa 2015. Myös YouTubessa livestriimaus on ollut mahdollista jo vuosia. Jättiyhtiö Amazonin omistuksessa oleva Twitch-suoratoistopalvelu kerää vuosittain satoja miljoonia pelaamisesta kiinnostuneita kävijöitä.


title: KDM Dannebrog

text: KDM Dannebrog on ollut usean Tanskan laivaston aluksen nimenä:


title: Suomen urheilu 2018

text: Suomen urheilu 2018 käsittelee vuoden 2018 merkittäviä uutisia ja tapahtumia suomalaisessa urheilussa.


title: Suomen urheilu 2018

text: Urheilutoimittajain Liiton Vuoden urheilija -äänestyksessä kymmenen parhaan joukkoon sijoittuivat:


title: Nostolava

text: Nostolava on korkealla sijaitseviin työkohteisiin pääsyä helpottava henkilönostin, jota käytetään erityisesti rakennustöissä sekä palonsammutus- ja pelastustehtävissä. Nostolavassa on kaiteiden ympäröimä lava eli työkori, jota voidaan liikuttaa pysty- ja usein myös sivusuunnassa nostokoneiston avulla. Nostolavaa voidaan ohjata joko työkorista tai maan pinnalta tai molemmista. Suuremmat nostolavat on rakennettu kuorma-auton alustalle, ja niistä käytetään myös nimityksiä "nostolava-auto, nostokoriauto, puomiauto, koriauto, lava-auto" ja "skylift". Jotkin nostolavat ovat erillisellä ajoneuvolla vedettäviä, perävaunun kaltaisia hinattavia laitteita. Pienimmät nostolavat, kuten sisätiloissa käytettävät henkilönostimet, on varustettu pyörillä. Niissä nostotapa voi olla hydraulinen, pneumaattinen tai mekaaninen.


title: Nostolava

text: Palontorjunnassa nostolavaa käytetään ihmisten pelastamiseen ja palon torjuntaan korkeissa rakennuksissa. Rakennusalalla erilaiset nostolavat ovat kehittyneet nopeampina ja tehokkaampina vaihtoehtoina perinteisille käsin siirrettäville ja pystytettäville tikkaille, perinteisille rakennustelineille tai vaijerien varassa riippuville liikuteltaville työlavoille eli ”kelkoille”. Lisäksi nostolavaa käytetään muun muassa katuvalojen ja voimalinjojen ylläpidossa, puistojen hoidossa ja kiinteistönhuollossa.


title: Nostolava

text: Hydraulisella ja nivelletyllä varrella varustetut nostolavat yltävät korkeimmalle ja myös sivusuunnassa pisimmälle. Ne nostetaan ennen käyttöä yleensä laitteeseen kuuluvien hydraulisten tukijalkojen varaan. Kevyimmät nostolava-autot ovat kevytkuorma-auton alustalle rakennettuja. Niiden korikuorma voi olla parisataa kiloa ja korkein ulottuvuus noin 30 metriä. Maailman suurimmat nostolavat yltävät yli 100 metrin korkeuteen. Niitä käytetään muun muassa tuulivoimalatyömailla.


title: Nostolava

text: Teleskooppipuomilavan vartena on suora puomi, joka nousee ja laskee teleskooppisesti, eli puomin osat liukuvat sisäkkäin. "Puomitikasauto" on paloautona suosittu tikasauton ja puomilava-auton yhdistelmä. Se on varustettu teleskooppisella tai nivelletyllä varsistolla, jota pitkin kulkevat tikkaat varren päässä sijaitsevaan työkoriin.


title: Nostolava

text: Pystysuoriin nostotarpeisiin on kehitetty saksinostin, jossa työkori liikkuu ylös ja alas saksivarsimekanismin avulla. Kuorma-auton alustalle rakennettua järeää saksinostinta kutsutaan nimellä saksilava-auto. Saksinostimien etuna on suuri korikuorma, eli niillä voidaan nostaa työkohteeseen tekijöiden lisäksi melko painavia tavarakuormia. Lava eli työkori voi olla myös tilavampi kuin muunlaisissa nostolavoissa.


title: Nostolava

text: Mastonostin tai mastolava on laite, jossa työkoria nostetaan pystysuoraan yhtä tai kahta mastoa pitkin voimavirran avulla. Rakennuksen seinään tuetulla mastonostimella voidaan päästä jopa 200 metrin korkeuteen.


title: Nostolava

text: Kuukulkijaksi sanotaan nostolavaa, jonka kulmissa ei ole tukijalkoja. Sitä voidaan hitaasti siirtää maanpintaa pitkin myös työkorin ollessa ylhäällä. Sen alusta on melko pieni, mutta tehty painavaksi laitteen kaatumisen estämiseksi. Kuukulkijat voivat olla pyörä- tai tela-alustaisia, ja isoimmilla malleilla päästään jopa 40 metrin työskentelykorkeuteen.


title: Nostolava

text: Nostolavan käyttö edellyttää suurta huolellisuutta laitteen kaatumisen ja muiden vahinkojen välttämiseksi. Etenkin puomityyppisten nostolavojen alusta on varustettu erillisillä tukijaloilla, joiden varaan laitteen paino siirretään pois pyöriltä ennen nostolavan käyttöä. Niiden avulla alusta myös säädetään tarkasti vaakatasoon. Korissa korkealla työskentelevien putoamisvaaraa ehkäisevät kaiteet ja turvavaljaat. Nostolava on valittava huolellisesti kunkin työtehtävän ja olosuhteiden kuten tilojen ja maaperän kantavuuden mukaan. Nykyisin nostolavat on varustettu ylikuormitussuojalla ja rajakatkaisimella, jotka estävät liian raskaat lavakuormat ja liian suuret ulottuvuudet korkeus- ja sivusuunnassa. Henkilönostimien käytön turvallisuudesta, laitteiden tarkastuksesta ja käyttäjien koulutuksesta on Suomessa omat säädöksensä, tärkeimpänä valtioneuvoston päätös 793/99.


title: Nostolava

text: Kuorma-auton alustalle rakennettuja järeitä nostolavoja valmistavat Suomessa muun muassa Kiitokori-konserniin kuuluva kaarinalainen Vema-Lift Oy sekä Tampereella ja Porissa toimiva Bronto Skylift, joka vuonna 2015 siirtyi amerikkalaisomistajilta japanilaisen Moritan omistukseen. Muita nostolavojen valmistajia ovat Aichi, Dino, Dexter, Denka-Lift, Genie, Haulotte, JLG, Leguan, Scanlift, Skyjack, Terex ja Up Right.


title: Edward James Jordan

text: Edward James Jordan (s. 1930) on brittiläinen kaiutinten suunnittelija ja kaiutintekniikan kehittäjä. Hän on työssään paneutunut erityisesti kokoäänialueen kaiutinten tuotekehitykseen.


title: Edward James Jordan

text: Jordan aloitti kaiutinten tuotekehitystyön kaiuttimia valmistaneen Goodmans Industries -yrityksen Wembleyssä sijainneella tuotekehitysosastolla. Vuodesta 1963 alkaen hänen Jordan-Watts Ltd -yrityksestään tuli metallikartioisten kaiutinten edelläkävijä. Vuonna 1975 hän perusti nykyisen yrityksensä, joka on vuodesta 1982 toiminut nimellä E J Jordan Designs.


title: Edward James Jordan

text: Jordan on kirjoittanut useita artikkeleita, joissa hän selittää kaiutintekniikan teoriaa.


title: Koukku ja Ripatti

text: Koukku ja Ripatti ovat ohjaaja-käsikirjoittaja Aarne Tarkaksen luoma fiktiivinen poliisipari. Koukku on järkevä ja Ripatti on tyhmä, joskin Ripatin intuiitio usein todellisuudessa pitää paikkansa, mutta Koukku ottaa siitä lopulta kunnian.


title: Koukku ja Ripatti

text: Koukku ja Ripatti olivat mukana kolmessa Tarkaksen ohjaamassa ja käsikirjoittamassa elokuvassa. Niistä kaikissa Uljas Kandolin esitti Koukkua. Ripattia esitti ensimmäisessä Heikki Savolainen ja kahdessa jälkimmäisessä Hannes Häyrinen.


title: Koukku ja Ripatti

text: Kahdessa jälkimmäisessa Koukku ja Ripatti -elokuvassa ovat mukana myös Tarkaksen hahmot, rikolliset Arska ja Ville (Leo Jokela ja Risto Mäkelä).


title: Henkilönostin

text: Henkilönostin on laite, jolla yksi tai useampi ihminen nostetaan ja lasketaan turvallisesti paikasta toiseen. Nosturia tai hissiä muistuttavia henkilönostimia on monenlaisia moneen eri käyttötarkoitukseen:


title: Sirohemi

text: Sirohemi on raudan ja sirohydrokloriinin muodostama tetrapyrroleihin kuuluva kompleksiyhdiste. Sirohemi on rakenteeltaan läheistä sukua hemille ja se esiintyy välttämättömänä koentsyyminä bakteereissa, kasveissa ja sienissä sulfiittien ja nitriittien aineenvaihdunnassa. Sirohemin kemiallinen kaava on CHFeNO, moolimassa 916,671 g/mol ja CAS-numero 52553-42-1.


title: Sirohemi

text: Sirohemiä bakteerit, kasvit ja sienet muodostavat uroporfyrinogeeni III:sta. Ensimmäisessä vaiheessa kaksi uroporfyrinogeeni III:n pyrrolirenkaista metyloidaan, jolloin muodostuu dihydrosirohydrokloriini eli prekorriini-2. Tässä reaktiossa metyyliryhmän lähteenä on S-adenosyylimetioniini. Seuraavassa vaiheessa dihydrosirohydrokloriini hapetetaan entyymin katalysoimana sirohydrokloriiniksi. Sirohemin biosynteesin viimeinen vaihe on sirohemiferrokelataasin katalysoima kompleksinmuodostuminen rautaionin ja sirohydrokloriinin välille.


title: Sirohemi

text: Sirohemi on olennaisena osana nitriittireduktaaseja ja sulfiittireduktaaseja. Nitriittireduktaasit pelkistävät nitriitit ammoniumioneiksi, joita eliöt voivat käyttää typen lähteenä ja sulfiittireduktaasit pelkistävät sulfiitit sulfideiksi, jotka toimivat rikin lähteenä eräissä aminohapposynteeseissä. Arkeissa ja eräissä hapettomissa olosuhteissa elävissä bakteereissa sulfiittireduktaasi on tärkeä osa solujen energiantuotantoa. Sirohemiryhmä on entsyymeissä sitoutuneena raudan ja rikin muodostamiin klustereihin.


title: Carinha de Anjo

text: Carinha de Anjo on televisioyhtiö SBT:n esittämä brasilialainen TV-sarja. Sen päärooleissa ovat Lorena Queiroz, Bia Arantes, Carlo Porto ja Lucero.


title: Mikroaaltosytytys

text: Mikroaaltosytytys on vaihtoehtoinen tapa sytyttää polttoaineen ja ilman puristettu seos. Menetelmä perustuu tehokkaaseen mikroaaltolähettimeen, joka tuottaa palotilaan lyhyitä mutta tehokkaita mikroaaltopulsseja. Tehokkaan sytytyspulssin ansiosta voidaan laihakin polttoaineen ja ilman seos sytyttää luotettavasti ja nopeasti.


title: Jurassic World Evolution

text: Jurassic World Evolution on Frontier Developmentsin kehittämä simulaatiopeli, joka julkaistiin 12. kesäkuuta 2018 Microsoft Windowsille, PlayStation 4:lle ja Xbox Onelle. Peli perustuu elokuvaan "Jurassic World", ja se sijoittuu viidelle saarelle, kuten Isla Nublarille, joka on "Jurassic World" -elokuvan tapahtumapaikka. "Jurassic World Evolution"issa rakennetaan omaa dinosauruspuistoa.


title: Jurassic World Evolution

text: "Jurassic World Evolution" sai vaihtelevia arvioita kriitikoilta. Metacritic-sivustolla se sai keskimäärin 69 pistettä sadasta.. IGN:n Dan Stapletonin mukaan peli vaikuttaa mobiilipelimäiseltä, ja antoi pelille arvosanaksi 4,8/10. Suomen "Gamereactorin" Ossi Mykkänen puolestaan kehui pelin grafiikoita ja äänimaailmaa.


title: Arska ja Ville

text: Arska ja Ville ovat ohjaaja-käsikirjoittaja Aarne Tarkaksen luoma fiktiivinen rikoskaksikko. Arskaa esitti Leo Jokela ja Villeä Risto Mäkelä. Ensimmäinen kolmesta Arska ja Ville -elokuvasta oli samalla Mäkelän ensimmäinen elokuvatyö.


title: Arska ja Ville

text: Kaikki kolme elokuvaa ovat Tarkaksen ohjaamia ja käsikirjoittamia Suomen filmiteollisuudelle. Kahdessa ensimmäisessä elokuvassa ovat mukana myös Tarkaksen hahmot, etsiväpari Koukku ja Ripatti.


title: Salibandyn miesten Euroopan cup 1993

text: Miesten Euroopan cup 1993 oli joulukuussa 1993 Tukholmassa järjestetty turnaus Euroopan parhaille seurajoukkueille. Kyseessä oli ensimmäinen salibandyn seurajoukkueiden Euroopan-mestaruusturnaus.


title: Salibandyn miesten Euroopan cup 1993

text: Euroopan cupin 1993 voitti ruotsalainen Balrog IK. Naisten Euroopan cup järjestettiin samaan aikaan miesten turnauksen kanssa Helsingissä.


title: Baselin rauha

text: Baselin rauha on yhteisnimitys kolmelle vuonna 1795 solmitulle rauhansopimukselle, joilla Preussi, Espanja ja Hessen irtautuivat ensimmäisen liittokunnan sodasta. Kaikkien sopimusten toisena osapuolena oli Ranska.


title: Baselin rauha

text: Sota oli alkanut vuonna 1792 aluksi vain Ranskan ja Itävallan välisenä, mutta Ranskan vastaiseen liittokuntaan olivat kesään 1793 mennessä liittyneet myös Preussi, Iso-Britannia, Espanja, Alankomaat, Sardinian kuningaskunta ja eräät pikkuvaltiot. Ranska oli kuitenkin vähitellen päässyt sodassa voitolle. Syksyllä 1794 se miehitti Reininmaalla Kölnin ja Bonnin sekä valloitti Alankomaat kokonaan. Samaan aikaan Puolan tapahtumat siirsivät Preussin mielenkiinnon toisaalle ja se siirsi suuren osan joukoistaan Ranskan vastaiselta rintamalta tukahduttamaan Puolan kansannousua. Ensimmäisenä Ranskan vastaisesta liittokunnasta irtautui Toscanan suurherttuakunta, joka solmi rauhan helmikuussa 1795.


title: Baselin rauha

text: Preussin kuningas Fredrik Vilhelm II määräsi keväällä 1795 aloittamaan rauhanneuvottelut. Hän toivoi Preussin saavan vahvemman aseman tulevassa Puolan kolmannessa jaossa, jos Preussi ehtisi sitä ennen irtautumaan sodasta samalla kun Itävalta olisi yhä sidottu sodan jatkamiseen. Rauhanneuvottelut käytiin Baselissa puolueettomassa Sveitsissä. Ranskaa edusti neuvotteluissa François Barthélemy ja Preussia Karl August von Hardenberg. Rauha allekirjoitettiin 5. huhtikuuta 1795. Sen mukaan Preussin armeija vetäytyi demarkaatiolinjan taakse ja ranskalaiset saivat pitää hallussaan Reinin länsirannan. Osa Pohjois-Saksasta, mukaan lukien Hannover, jätettiin puolueettomaksi alueeksi. Salaisessa lisäpöytäkirjassa Preussi lupautui vetämään tukensa pois käskynhaltija Vilhelm V Oranialaisen johtamalta Alankomaiden pakolaishallitukselta. Tämän ansiosta Ranska saattoi pakottaa Alankomaat toukokuussa solmittuun Haagin rauhaan.


title: Baselin rauha

text: Seuraavaksi rauhanneuvotteluihin ryhtyi Espanja, jolle sota oli myös ollut tappiollinen. Syksyn 1794 ja kevään 1795 aikana Ranskan armeija oli työntynyt Espanjan alueelle sekä Kataloniassa että Baskimaalla. Rauhansopimus allekirjoitettiin Baselissa 22. heinäkuuta 1795. Ranska palautti Espanjalle mantereella miehittämänsä alueet, mutta Espanja joutui luovuttamaan Ranskalle puoliskonsa Hispaniolan saaresta Karibialla. Espanjan pääministeri Manuel de Godoy sai kotimaassaan nimityksen ”rauhan ruhtinas”. Espanjan erillisrauha johti kuitenkin seuraavana vuonna sotaan Espanjan ja Britannian välillä.


title: Baselin rauha

text: Hessen-Kasselin maakreivikunta, joka Ranskan ja Preussin välisen rauhan myötä oli siirtynyt puolueettomalle vyöhykkeelle, allekirjoitti erillisen rauhansopimuksen 28. elokuuta 1795.


title: Salajärvi (Lahti)

text: Salajärvi on Päijät-Hämeessä Lahdessa Nastolan pohjoispuolella sijaitseva järvi, joka kuuluu Kymijoen vesistöön.


title: Salajärvi (Lahti)

text: Järven pinta-ala on 810 hehtaaria eli 8,1 neliökilometriä. Se on 6,5 kilometriä pitkä ja 2,5 kilometriä leveä. Se sijaitsee Iso-Kukkasen pohjoispuolella ja Ruuhijärven länsipuolella. Järvien välissä on vain pienet kannakset. Saaret rikkovat järvenselän yhtenäisyyttä, että vain järven eteläpäässä aukeaa kunnollinen selkä.


title: Salajärvi (Lahti)

text: Järvessä on laskettu olevan 26 saarta. Niiden yhteispinta-ala on 31,49 hehtaaria, mikä on noin 3,7 % järven kokonaispinta-alasta. Saarista kuusi ovat yli hehtaarin suuruisia, 15 yli aarin ja loput viisi ovat alle aarin kokoisia. Suurimpia saaria ovat etelästä pohjoiseen lueteltuina Kivisaaari, Särkkä, Kangasaari, Kirjussaari, Hautasaari, Salinsaari sekä pienempiä saaria Nimetön, Mustasaari ja Pyöräs.


title: Salajärvi (Lahti)

text: Järvi on luodattu ja siitä on julkaistu syvyyskartat. Sen tilavuus on 30,0 miljoonaa kuutiometriä eli 0,030 kuutiokilometriä. Järven keskisyvyys on 3,7 metriä ja suurin syvyys on 14,1 metriä. Salinsaaren ja Hautasaaren välissä on syvänne, missä sijaitsee myös järven syvin kohta. Syvänne jatkuu saarten välistä yli kymmenmetrisenä järven pohjoisrantaan asti.


title: Salajärvi (Lahti)

text: Järven rantaviivan pituus on 30,2 kilometriä, josta saarten rantaviivan yhteispituus on 9,8 kilometriä. Järven ympäristössä on paljon metsiä ja peltoalueet sijaitsevat kapealla vyöhykkeellä rannan läheisyydessä. Järven lähiympäristön haja-asutus muodostuu noin 60 taloudesta, joista vajaa kymmenen ovat maatiloja. Rannoille on rakennettu yli 100 vapaa-ajan asuntoa. Asutus muodostaa kaksi kulmakuntaa, joista Luhtaanmaa sijaitsee järven luoteisrannalla ja Kumia sen eteläpäässä. Rannoille tulee tiet yhdysteiltä 14089 ja 3134. Järven länsirannalla sijaitsee Luhtaanpirtti ja pieni lampi Kalaton. Länsirannalla kohoaa Salajärven Linnakallion muinaislinna 20 metrin korkeuteen järvestä.


title: Salajärvi (Lahti)

text: Järvi on luokiteltu pieniin ja keskikokoisiin vähähumuksisiin järviin (Vh). Järven vedenpintaa ei säännöstellä, joten sen pinnankorkeus vaihtelee vuodenaikojen kuluessa suuresti. Järven ekologinen tila on luokiteltu tyydyttäväksi.


title: Salajärvi (Lahti)

text: Veden kemiallista tilaa arvioidaan monilla vedenlaatuun vaikuttavilla mittareilla. Näkösyvyys on vaihdellut 2–3 metriin, talviarvojen ollessa suuremmat. Vedenväri on samalla ajanjaksolla vaihdellut 35–38 mg Pt/l. Järven vedessä on siten lievä humusleima. Veden puskurikyky happamoitumista vastaan on ollut hyvä ja päällysveden happamuustaso on kohonnut arvoihin pH 7,0–7,3, mutta 1980-luvuilla se on ollut alhaisempi eli yleensä yli pH 6. Sen biologinen tila on luokiteltu tyydyttäväksi. Esimerkiksi levien klorofyllin pitoisuudeksi on 2010-luvulla saatu 11 mikrogrammaa litrassa vettä (µg/l), mikä on rehevien järvien tasolla. Tämä havaitaan myös kokonaisfosforipitoisuuksia mittaamalla. Kun järvi on kesällä ja talvella lämpötilakerrostunut, on fosforipitoisuudet olleet pintavesissä kesällä 21 µg/l ja talvella 12 µg/l 2010-luvun aikana. Pitoisuuksien keskiarvot ovat lievästi rehevöityneen tai rehevöityneen arvojen rajalla. Alusvedessä tilanne on huonompi, sillä täyskiertojen välissä sen happipitoisuudet vähenevät selvästi. Tämä aiheuttanee joskus sisäistä kuormitusta, joka nostaa fosforipitoisuuksia. Elokuussa 2014 mitattiin pitoisuudeksi peräti 89 µg/l. Toinen rehevöitymisen indikaattori on kokonaistyppipitoisuudet. Niiden arvot ovat 2010-luvulla olleet pintavedessä 440–610 µg/l ja alusvesissä mittausarvot ovat alkaneet kasvaa. Ammoniumtypen suuremmat arvot kertovat happikadosta. Kun happipitoisuudet ovat alusvedessä laskeneet pienemmilleen ennen täyskiertoa, ovat ne päällysvesissä nousseet jopa ylikylläisiksi. Tämä johtuu levien yhteyttämisestä syntyneestä lisähapesta, joka on kaloille haitallista.


title: Salajärvi (Lahti)

text: Järvi vaikuttaa olevan rehevöitymässä ja sen tila on liukumassa huonompaan suuntaan. Siksi järven vedestä poistetaan ravinteita hoitokalastamalla sitä vuosittain. Kalastusmenetelminä ovat olleet nuottaaminen ja rysäkalastus. Saaliit ovat olleet vuosittain tuhansia kilogrammoja, mutta hyvinä vuosina on ylitetty 10 000 kilogrammaa ja kerran saatiin lähes 20 000 kilogrammaa.


title: Salajärvi (Lahti)

text: Järvi sijaitsee Kymijoen vesistössä (vesistöaluetunnus 14) Kymijoen alueen (14.1) Arrajoen valuma-alueella (14.16), jonka Ruuhijärven–Salajärven alueeseen (14.162) järvi kuuluu. Järven vedenpinnan korkeus on 86,0 metriä mpy. Järveen on johdettu vain lyhyitä metsäojia. Se saa suurimman osan vedestänsä kahta vesireittiä myöten. Luoteispäähän laskee Kivijärvestä 5,5 kilometrin päästä alkava Luhtaanjoki, joka tuo myös Oksjärven vedet. Luhtaanjoessa on pudotusta 13,8 metriä. Eteläpäähän Kumianhaaraan laskee Iso-Kukkasen lyhyt laskujoki, jossa on säännöstelypato ja pudostusta 4,5 metriä.


title: Salajärvi (Lahti)

text: Järven laskujoki on 1,2 kilometriä pitkä Salajoki, joka on noin 30 metriä leveä ja joka laskee Ruuhijärveen. Joella ei ole yhtään pudotusta, koska järvien pinnan ovat samalla tasolla. Vesireitti jatkaa Ruuhijärven ja Sylvöjärven kautta Arrajärveen, josta sen vedet sekoittuvat Kymijokeen.kohti


title: Michael Goolaerts

text: Michael Goolaerts (24. heinäkuuta 1994 Lier, Belgia – 8. huhtikuuta 2018 Lille, Ranska) oli belgialainen rata- ja maantiepyöräilijä.


title: Michael Goolaerts

text: Goolaerts edusti amatöörinä Ovyta-Eijssen-Acrog Cycling Teamia alkuvuoden 2013. Elokuusta alkaen hän kilpaili harjoittelijana Veranda's Willems -joukkueessa, jossa ajoi vuoden 2014 ammattilaisena. Seuraavat kaksi kautta hän kilpaili Lotto Soudalin alle 23-vuotiaiden joukkueessa, paitsi loppuvuoden 2016 ykkösjoukkueessa harjoittelijana. Kausilla 2017–2018 hän edusti ammattilaistalli Veranda's Willems-Crelania.


title: Michael Goolaerts

text: Goolaerts sijoittui MM-kilpailujen 2011 junioreiden aika-ajossa 13:nneksi. Hän voitti ratapyöräilyssä junioreiden Belgian-mestaruuden joukkuesprintissä ja joukkuetakaa-ajossa 2012. Hän voitti Tour du Loir-Et-Cher Edmond Provost -kilpailun ensimmäisen etapin 2016. Hän voitti samana vuonna joukkueaika-ajon Belgian-mestaruuden.


title: Michael Goolaerts

text: Goolaerts sai sydänkohtauksen ajaessaan vuoden 2018 Pariisi–Roubaix-klassikkoa, ja kuoli vammoihinsa samana iltana lilleläisessä sairaalassa.


title: Sunny Isles Beach

text: Sunny Isles Beach on kaupunki Miami-Daden piirikunnassa, Floridan osavaltiossa Yhdysvalloissa. Sen väkiluku oli vuoden väestönlaskennassa 20 832. Vuoteen 2017 meennessä se oli kasvanut 22 348:aan. Sunny Isles Beach sijaitsee Atlantin valtameren ja Intracoastal Waterwayn välissä.


title: Pariisi–Roubaix 2018

text: Pariisi–Roubaix 2018 oli järjestyksessään 116. maantiepyöräilyn Pariisi–Roubaix-kilpailu. Se käytiin 257 kilometrin reitillä Compiègnesta Roubaix'hiin 8. huhtikuuta 2018. Kilpailussa oli kaikkiaan 29 mukulakiviosuutta. Kilpailu kuului UCI World Touriin.


title: Pariisi–Roubaix 2018

text: Peter Sagan voitti kilpailun kukistettuaan Roubaix'n velodromilla käydyssä loppukirissä irtiottokumppaninsa Silvan Dillierin, joka oli kuulunut jo kilpailun ensimmäiseen irtiottoryhmään, ja ollut irtiotossa kaikkiaan noin 220 kilometriä. Kolmanneksi sijoittunut Niki Terpstra hävisi Saganille 57 sekuntia. Saganista tuli ensimmäinen Pariisi–Roubaix'n voittanut hallitseva maailmanmestari sitten Bernard Hinault'n voiton 1981.


title: Pariisi–Roubaix 2018

text: Kilpailua varjosti belgialaispyöräilijä Michael Goolaertsin kuolema sydänkohtauksen seurauksena.


title: Pariisi–Roubaix 2018

text:
Lähde: Pro Cycling stats
Lähde: Pro Cycling stats


title: Leobenin välirauha

text: Leobenin välirauha oli Ranskan ja Itävallan välillä 18. huhtikuuta 1797 solmittu alustava rauhansopimus, joka käytännössä lopetti ensimmäisen liittokunnan sodan. Muodollisesti sota päättyi Campo Formion rauhaan lokakuussa 1797.


title: Leobenin välirauha

text: Ranskan vastaisesta liittokunnasta olivat tuohon mennessä jo irtautuneet muut suurvallat paitsi Itävalta ja Iso-Britannia. Itävallan pakotti rauhaan ranskalainen kenraali Napoléon Bonaparte, joka eteni vuosina 1796–1797 Pohjois-Italiassa voitosta voittoon. Pakotettuaan Kirkkovaltion antautumaan helmikuussa 1797 Bonaparte käynnisti 20. maaliskuuta hyökkäyksen, joka pakotti itävaltalaiset perääntymään Italiasta reilussa kahdessa viikossa aina Steiermarkin Judenburgiin. Itävaltalaisten komentaja arkkiherttua Kaarle solmi siellä 7. huhtikuuta alustavan aselevon. Bonaparte, jonka armeija oli Leobenissa vain kahden viikon marssin päässä Wienistä, ei jäänyt odottamaan Ranskan direktoriohallituksen valtuutusta, vaan neuvotteli omin päin välirauhansopimuksen ja allekirjoitti sen 18. huhtikuuta. Itävaltalaisista sopimuksen allekirjoitti kenraali Maximilian von Merveldt.


title: Leobenin välirauha

text: Leobenin välirauha sisälsi pääosin samat ehdot, jotka vahvistettiin myöhemmin Campo Formion rauhassa. Ranska sai pitää jo valloittamansa Itävallan Alankomaat, Reinin länsipuoliset alueet sekä Lombardian, mutta Itävalta tulisi saamaan osan Venetsian tasavallasta, johon Bonaparte seuraavaksi hyökkäsi.


title: Equinoxe Infinity

text: Equinoxe Infinity on ranskalaisen elektronista musiikkia tuottava artisti Jean-Michel Jarren kahdeskymmenes studioalbumi, jonka julkaisi Columbia Records 16. marraskuuta 2018. Albumi on jatko-osa Jarren vuonna 1978 julkaistulle Équinoxe -albumille. Albumin kappaleet ovat tyyliltään elokuvallisia ja albumin teemana on ihmiskunnan tulevaisuus.


title: Sylvöjärvi

text: Sylvöjärvi on Päijät-Hämeessä Lahdessa Nastolan Uusikylän pohjoispuolella sijaitseva järvi, joka kuuluu Kymijoen vesistöön.


title: Sylvöjärvi

text: Järven pinta-ala on 219 hehtaaria eli 2,2 neliökilometriä. Se on 4,2 kilometriä pitkä ja 0,9 kilometriä leveä. Järvi sijaitsee Salpausselkien välisellä alueella pohjois-etelä-suuntaisessa kalliomurroksessa, jonka viimeinen jääkauden loppupuolen sulamisvedet täyttivät savella. Järven ympäristö onkin peltovaltaista aluetta ja monet pelto-oja laskevatkin järven. Järven ympäristö on pääasiassa alavaa aluetta, mutta keskikohdalla länsirannassa kohoavat Syrjänkalliot 20 metrin korkeuteen ja niiden vastarannalla Hautaanmäen rannat 35 metrin korkeuteen. Järvessä on yksi luotomainen saari sen kaakkoisrannassa.


title: Sylvöjärvi

text: Sen tilavuus on 4,0 miljoonaa kuutiometriä eli 0,0040 kuutiokilometriä. Järven keskisyvyys on 1,8 metriä ja suurin syvyys on 5,2 metriä. Järven eteläpään rannat ovat matalia ja ruohottuneita, samoin ovat myös pohjoispään rannat. Järven pohjoisosassa sijaitsee laajempi syvänne, mutta järven syvin kohta sijaitsee keskikohdan kapeikossa, jossa sijaitsee pienempi syvänne.


title: Sylvöjärvi

text: Järven rantaviivan pituus on 10,8 kilometriä, josta luodon rantaa on 50 metriä. Haja-asutus muodostuu noin 20 taloudesta, joista puolet ovat maatiloja. Järven rannoilla ei ole yhtään kulmakuntaa. Rannoille on rakennettu lähe 60 vapaa-ajan asuntoa. Niille tulee tiet Nastolan taajamasta, josta alkavat yhdystiet 3136 ja 14091 ja kolmas kylätie.


title: Sylvöjärvi

text: Koska järvellä on varsin laaja valuma-alue, on järven veden laskennallinen viipymä vain 14 vuorokautta. Järven vesi vaihtuu nopeasti vain järven pohjoispäässä, kun sen eteläpään pussimaisessa pohjukassa veden vaihtuvuus on paljon hitaampaa. Järvi on luokiteltu mataliin humusjärviin (Mh), jonka monet matalat rannat ovat luhtamaisen kasvuston peitossa. Vesi ei lämpötilakerrostu kesäisin ja talvisin merkittävästi, sillä tuulet pääsevät sekoittamaan vedet kesäisin pohjaa myöten.


title: Sylvöjärvi

text: Järven vedenlaatua on arvioitu monella eri mittarilla. Veden kirkkaus on viime vuosikymmeninä lievästi heikentynyt. Järven näkösyvyys on keskimäärin 1,3 metriä ja vedenväri on vaihdellut 25–75 mg Pt/l. Veden puskurikyky happamoitumista vastaan on hyvä ja veden happamuustaso onkin neutraali. Järven ekologinen tila on tyydyttävä.


title: Sylvöjärvi

text: Veden ravinteiden määrä on ollut laskussa, mutta niiden taso on toisaalta ollut aina korkea. Kokonaisfosforipitoisuus on vaihdellut pintavedessä 20–50 mikrogrammaa litrassa vettä (µg/l), mikä yltää rehevän järven tasolle. Ravinteita voi kuitenkin olla yli 50 µg/l, mitä on ylirehevän järven tasoa. Kokonaistyppipitoisuudet ovat vaihdelleet 500–600 µg/l, mikä on parempi tilanne kuin fosforilla. Senkin arvot ylitytävät joskus 800 µg/l. Korkeat ravinnepitoisuudet syövät sekä biologisesti että kemiallisesti veden happipitoisuutta, mutta Sylväjärvessä tilanne on ollut hyvä talvellakin. Kesällä saattaa levien yhteyttämisestä syntyä hapen ylikylläisyyttä, mikä on kaloille haitallista.


title: Sylvöjärvi

text: Järven rantoja kiertää luhtamainen kasvillisuusvyöhyke, jota seuraa rikas vesikasvillisuus. Yleisiä lajeja ovat tiheät ruovikot ja savipohjilla viihtyvät kaislikot. Paikoin esiintyi myös järvikortetta, palpakoita, vesitatarta sekä yleisemmin ulpukkaa. Yleisesti esiintyy vitoja ja vesiherneitä, mutta myös rehevyydestä kertovaa vesiruttoa, karvalehteä ja irtokellujiin kuuluvaa pikkulimaskaa. Järvellä havaittiin myös näkinpartaislevää.


title: Sylvöjärvi

text: Koekalastuksella ja hoitokalastuksella on saatu ensikäden tietoa järven kalastosta. Eniten esiintyi särkeä, ja seuraavaksi ahventa, lahnaa ja pasuria. Vähemmän yleisiä ovat salakka, sorva ja kiiski, ja petokaloista toutain ja hauki.


title: Sylvöjärvi

text: Järvi sijaitsee Kymijoen vesistössä (vesistöaluetunnus 14) Kymijoen alueen (14.1) Arrajoen valuma-alueella (14.16), jonka Sylvöjärven alueeseen (14.161) järvi kuuluu. Järven vedenpinnan korkeus on 74,4 metriä mpy. Järveen laskee peltoalueilta ojia, kuten esimerkiksi Eteläistenlammista alkuunsa saava Toivionoja, eteläpäähän laskeva Kurenoja, Sammalistonsuon ojat ja Kuoppalanoja, sekä Piippolanoja. Järvi saa kuitenkin pääosan vedestään järven pohjoispäähän laskevista Luhtajoesta ja Immilänjoesta. Luhtajoki saa alkuunsa pohjoispuolen Salpausselältä. Immilänjoki on Ruuhijärven laskujoki.


title: Sylvöjärvi

text: Järven laskujoki Arrajoki lähtee edellisten jokien läheltä järven pohjoispään itärannasta. Se laskee 2,5 kilometrin päähän Arrajärveen, josta sen vedet sekoittuvat Kymijoen virtaan.


title: Lunévillen rauha

text: Lunévillen rauha oli 9. helmikuuta 1801 solmittu rauhansopimus, jolla Itävalta ja koko Pyhä saksalais-roomalainen keisarikunta irtautui toisen liittokunnan sodasta Ranskaa vastaan.


title: Lunévillen rauha

text: Ranskan sotamenestys oli ajanut toisen liittokunnan tappiolle samoin kuin ensimmäisenkin. Kenraali Jean Victor Moreaun komentama armeija löi itävaltalaiset perinpohjaisesti Hohenlindenin taistelussa 3. joulukuuta 1800 ja ryhtyi sitten takaa-ajoon. Joulupäivänä Itävallan armeija taipui Steyrissä aselepoon. Pohjois-Italiassa olleet itävaltalaiset joukot solmivat 15. tammikuuta 1801 erillisen aselevon Trevisossa. Rauhansopimus syntyi Ranskan Lunévillessä 9. helmikuuta. Se pääosin toisti vuoden 1797 Campo Formion rauhan ehdot: Ranska saisi pitää Reinin länsipuoliset alueet, Belgian ja valloituksensa Italiassa. Syrjäytetty Toscanan suurherttua Ferdinand III ja alueitaan läntisessä Saksassa menettäneet ruhtinaat saisivat kompensaationa entisiä kirkollisia ruhtinaskuntia. Itävalta joutui tunnustamaan Ranskan perustamat vasallivaltiot Batavian, Helvetian, Cisalppisen ja Ligurian tasavallan. Sopimuksen allekirjoittivat Ranskan puolesta Napoleonin veli Joseph Bonaparte ja Itävallan puolesta ulkoministeri Johann Ludwig von Cobenzl.


title: Lunévillen rauha

text: Toisen liittokunnan sotaa jatkoivat tämän jälkeen vielä Iso-Britannia ja lyhyen aikaa eräät Italian valtiot. Sota päättyi kokonaan Amiensin rauhaan helmikuussa 1802.


title: Wilfa

text:
Wilfa on norjalaisomisteinen pienkodinkoneyritys. Yritys perustettiin vuonna 1948. Wilfalla on tytäryhtiöt Suomessa, Ruotsissa ja Tanskassa.
Wilfa on kehittänyt yhteistyössä Jordanin kanssa sähköhammasharjoja. Wilfa vastaa myös Nestlén Nescafe Dolce Gusto-kapselikahvinkeittimien myynnistä.


title: Xiaomi Mi Mix 3

text: Xiaomi Mi Mix 3 on Xiaomin lokakuussa 2018 julkistama älypuhelin, jossa on esiasennettuna Android 9.0 "Pie" -käyttöjärjestelmä Xiaomin MIUI-käyttöliittymällä. Puhelin on seuraaja Xiaomi Mi Mix 2S:lle, joka julkaistiin alkuvuonna 2018. Suomessa Mi Mix 3:a myyvät Bestio ja Verkkokauppa.com. Puhelin on saatavilla Suomessa vain rajoitetusti, sillä tuotteiden maahantuonnista vastaavat yksittäiset kolmannet toimijat, kuten Splendid Group.